text:
Badudi ba mathomo ba lehono ba Lesotho e be e le batho ba MaSan, bao ba tlogetšego dithalwa ka ga bohwa bja maboto a lewa. Batho ba mathomo ba go bolela Bantu e be e le dihlopha tše tharo tša Nguni, Phatla, Polane, le Phuthi, bao ba ilego ba tsheka Drakensberg go tloga Bohlabela ka maphoto a mararo e be ba dula mafelong a south-east a Mohokare (Caledon) Noka.
Go ya mafelelong a ngwagakgolo wa bo-17, Setšhaba sa Sepedi se ile sa latela, Peli, Phuthing Sia le Tlokoa, ba tla ka moo lefelong leo go tšwa Leboa-Bodikela. Ka morago ga bona go tlile dihlopha tša Basotho tše dingwe, go akaretšwa Koena, Fokeng le Taung.
Mathomong a ngwagakgolo wa 19 ge mmušo wa Shaka o okeditše setšhaba sa gagwe sa mazulu go ile gwa ba le tlhakatlhakano, go subcontinent.
Batho ba Mapedi ba mo dithabeng le mo ditseleng tša bodikela bja Lesotho bja selehono (Basutoland ka dinako tša bofaladi) le mo dikarolong tša bohlabela bja selehono bja Freistata ka moka ba ile ba amega.
Go lwa e be e le selo sa ka mehla, ditšhaba di thubegile, ditšhemo di sentšwe, tlala, batho ba ile ba begwa go šomiša cannibalism.
Moshoeshoe, kgoši ya Koena o šomišitše leano la sešole le bokgoni bja sepolotiki go fenya manaba a gagwe. O humane band e golago ya ba balatedi, bobedi go tšwa go manaba a gagwe ao a fentšwego le bao ba tšhabago tšharakano, bao ba ilego ba ba bathekgi le maloko a setšhaba sa gagawe seo se ilego sa katološa go ba Lesotho.
Moshoeshoe o ile a phethagatša mokgwa wa gagwe wa go ntšha batho ba gagwe go ba iša dithabeng ka fao ga ba tla kgonago go itšhireletša le go emala ditlhaselo tša marauding yeo e feditšego lefelo leo, go nyaka batho go hlasela. O šomidišitše pele dithaba e bitšwago Butha Buthe kgauswi le toropo ya leina la go swana.
Ka morago o ile a dula thabeng e kgolo, Thaba Bosiu, Bohlabela bja Maseru. Ka se bja ka tšhireletšo gagwe, o bopile banna ba gagwe gore ba be thata, ba betha morago bao ba lekago go hlasela selete sa bona. Ke 1831 o be a le molaodi wa maleba wa setšhaba sa Basotho se se mpsha mo lefelong leo le katološitšwego gabotse go Bodikela bja mollwane wa Lesotho.
Rolong go Bodikela, Taung go borwa le khuetšo ya Tlokoa go bohlabela bja Moshoeshoe yeo e bilego bagwera. Moshoeshoe o be a le moetapele yo bohlale, wa kgatelopele yo a bego a bonwa bjalo ka moetapele yo mogolo wa Afrika. Ka bohlale, go se fele pelo le bokgoni hlohleletšo goba o hlotše motheo tša setšo le botshepegi bja sepolotiki bja balatedi ba gagwe.
O be a nyaka go amogela colonization ka go amantšha leago la Basotho le ditiro tša setšo tša ka ntle le go ba senya. Go tloga mathomong a ngwagakgolo wa 19 barekiši ba, batsomi le trekkers ba fetile mo lefleong la Moshoeshoe wa khuetšo ka dinomoro tša godimo. O bone gore, ka ge palo ya colonists e gola, go tla ba koketšo ya dithulano.
O ile a lemoga nyakego ya go hwetša thuto ya gagwe go Bodikela mo lefaseng le lefsa, gomme a romela barwa ba gagwe go dikolong kua Cape Town. O ile a laletša Paris Evangelical Missionary Society go hloma lesolo mo Basutoland, le Messrs Arbousset, Casalis and Gosselin le Morija, kgauswi le Thaba Bosiu, ka June 1833.
Koketšo ya palo ya badudi bja batho ba bašweu (Boers) e ile ya hloma dipolaseng mo dileteng tše kaone go bodikela bja Mohokare, kgatelelo ya naga e ile ya gola. Dihlopha tše mpsha tša sepolotiki di ile tša hlomiwa le hlaselo ya dikabelo magareng ga Boers le Basotho e ile ya thoma go ba tlwaelo.
Moshoeshoe o nyakile thušo ya Kgošigadi yo mošweu wa Lekgowa’, Kgošigadi Victoria, a kgopela tšhireletšo go tšwa go Maburu. E ile ya fiwa ka 1848 le British Resident Commissioner e ile ya bewa mo lefelong leo. Ka morago ga mengwaga ye tshela fela, o ile a fetolwa ge Basutoland a bewa mo Kapa koloning ya Moshoeshoe, bao ba amegago le tšhošetšo ua maburu, ba be ba byaka tšhireletšo British.
Ka 1868 Basutoland e ile ya ba fase ga taolo ya British le Basotho bahaMoshoeshoe (batho ba kgoši moshoeshoe) ba ile ba ba dithuto tša Brithane. Ka 1870 kgoši ya go tšofala ya Basotho e ile ya hlokofala, o be a thabišitše ke tsebo ya gore batho ba gagawe ba be ba le 'tlase ga matsong a Kgošigadi'.
Mašaledi a gagwe e be e le unrivalled paramountcy ka seteeng sa gagwe sa Basotho mo nageng ya Lesotho. Ka hlomo ya setšo sa go swana, o file Basotho maikutlo a setšhaba, le maatla a go ikemela kgahlanong le manaba a bona. Le ge e le gore ka dinako tše dingwe Basotho bja Moshoeshoe ba be ba hlaselwa ke maZulu, Matabele, Maburu le Briton, ba be ba sa fenywe mo ntweng.
Ka morago ga lehu la gagwe, barwa ba gagwe ba tšwetše pele go matlafatša lapa la bokgoši. Go fihla lehono, bana ba gagwe ba bannyane, bao ba lego bajabohwa bja Basotho, ke dikgoši mo Lesotho le mafelong a boagelani bja Lesotho, a go swana le Matatiele mo Kapa Bohlabela. Kgoši ya ke Letsie III yoo a bego a bewa ka 1997.Translated by Lebogang Sewela


c: text/html

text:
Tshere-tshere
Tsheretshere ke papadi ya go bapalwa kudu ke basetsana. E bapalwa kudu magaeng le ge nakong ye nngwe e bapalwa ditoropong. Papadi ye e nyakile go swana le papadi ye e bitšwago Hopscotch ka Seisimane.
Papadi ye e thomilwe mengwageng ye mentšhi ya go feta. Batho ba bangwe ba gonona gore baswa ga ba sa bapala papadi ye [1].
Melao ya moraloko[lokiša | edit source]
Ga go tsebege gabotse gore melao ya tsheretshere e fetogile gakae mo mengwageng, gabjale moraloko wo o bapalwa ke baraloki ba babedi goba go feta. Go thongwa ka go thala khutlonne ye kgolo fase, ya go ba le diphapošana go swana le seswantšho seo se lego letsogong la go ja. Baraloki ba tla šomiša leswikana goba kotikoti yeo e bewago le go ragelwa ka diphapošaneng tšeo.
- Leswikana goba kotikoti e tla lahlelwa phapošaneng ya pele.
- Moraloki a kolakoletša ka leoto le tee, go tshelela phapošaneng ya bobedi.
- Ge a gata fase ka maoto a mabedi goba a gata mothalo, o ntšhwa moralokong.
- Moraloki o tla tšwela pele go ya phapošaneng ya boraro go fihlela a tsena go ya mafelelo.
- Ge a fihla phapošaneng ya mafelelo, o tla boela nkgokolong yeo e laeditšwego sethalong seo se lego letsogong la go ja.
- Moraloki o tla re go boa a raga leswikana goba kotikoti gore e wele ka gare ka nkgokolo yeo e laeditšwego sethalong seo se lego letsogong la go ja.
- Ge leswikana goba kotikoti e wela ka ntle ga nkgokolo, o tla swanela ke go thoma mathomomg.
- Ka wona mongwa wo, moraloki o tla lahlela leswikana goba kotikoti ya bobedi, a nama a ya pele ka leoto le tee, a tshela ya bobedi a ya go ya boraro.
mekgwa ye mengwe ya go bapala moraloko wo[lokiša | edit source]
mokgwa wa mathomo[lokiša | edit source]
Dikhutlonne tše seswai di thalwa fase, tše nne lehlakoreng le lengwe le le lengwe.
- Moraloki o tla lahlela leswikana ka go khutlonne ya pele, ya letsogong la go ja.
- Mmapadi o tla kolakoletša ka leoto le tee a ya phapošaneng ya pele. Ge a ka gata fase ka leoto la bobedi, o a tšwa gore yo mongwe a fiwe sebaka sa go raloka. Ge a gata mothalo wa phapošana, o loba papadi.
- Moraloki o tla leka go ragela leswikana phapošaneng ya bobedi, a thankobela ka leoto le tee. Ge leswikana le ka tšwela ka ntle ga phapošana goba la wela mothalong, o loba papadi.
- Moraloki o tla kolakoletša go ya phapošaneng ye e latelago go fihlela a felela ka ya mafelelo ya letsogong la nngele.
mokgwa wa bobedi[lokiša | edit source]
Mokgwa wa bobedi o nyakile go swana le wa pele[2]. Gabotsebotse, baraloki bao ba sa lobang thaloko (mokgwa wa pele) ba tšwela pele.
- Moraloki wa pele o tla thala leloba gore baraloki bao ba sa lobang thaloko (mokgwa wa pele) ba tšwela pele.
- Moraloki o tla lahlela leswikana phapošaneng ya pele yeo e se nago le leloba.
- Moraloki o tla thankolela phapošaneng ya pele yeo e se nago le leloba.
- Moraloki o tla tšwela pele a bapala bjalo ka mokgwa wa pele, phapang e le ge a sa gate ka gare ga phapošana yeo e nago le leloba.
Mokgwa wa boraro[lokiša | edit source]
Mokgwa wa boraro o swana le wa bobedi, efela baraloki bao ba sa lobang papadi (mokgwa wa pele) ba tšwela pele.
- Moraloki o ponya mahlo a tsena phapošaneng ya a bolela gore o tsene. Ge a ka gata mothalo, o loba thaloko.
- Moraloki o tšwela pele a tswaletše mahlo a gata ka gare ga diphapošana go fihlela go ya mafelelo.
Mokgwa wa boraro ke tsela yeo moraloki yo a nago le bokgoni a tšwelelago ka gona.
Melao mengwageng[lokiša | edit source]
Melao ya moraloko wo e fetogile mengwageng[3].
Histori ya moraloko[lokiša | edit source]
Go na le taetšo ya gore moraloko wo o be o ralokwa mengwageng ye mentšhi kudu, go feta mengwaga ye masomeseswai.

robotstxt: allowed

filter: keep


text:
231Jesu a botša lešaba le barutiwa ba gagwe a re: 2“Tokelo ya go hlatholla melao ya Moshe e filwe boramangwalo le Bafarisei. 3Ka gona le phethe tšohle tše ba le botšago tšona, le di latele, fela le se ke la dira tše ba di dirago, ka gobane ga ba dire go ya ka mo ba rutago batho ka gona. 4Ba beela batho melao ye methata ba ba botša gore ba e phethe, etšwe bona ba sa rate go dira selo go ba fefolela yona. 5
Doit. 6:8
Num. 15:38
Tšohle tše ba di dirago ba di direla gore ba bonwe ke batho. Mapantana ao a ngwadilwego ditemana tša Mangwalo a Makgethwa ba a aparago diphatleng le matsogong, ba a dira a diphaphathi, le mašaphu a diaparo tša bona23:5 “mašaphu a diaparo tša bona” Mašaphu a e be e le sešupo sa go re ba botegetše Modimo. Lebelela Num. 15:37-41. ba a dira a matelele. 6Menyanyeng le ka disinagogeng ba rata madulo a ka pele. 7Motho wa bona o rata go dumedišwa ka tlhompho mapatlelong a motse le go bitšwa ‘Moruti’. 8Lena le se ke la bitšwa ka la ‘Moruti’, ka gobane ka moka ga lena le bana ba motho, gomme Moruti wa lena ke o tee. 9Le gona le se ke la bitša motho mo lefaseng la re ‘Tate’, ka gobane Tatagolena ke o tee, o legodimong. 10Le gona motho wa lena a se ke a bitšwa ‘Moetapele’, ka gobane moetapele wa lena ke o tee, e lego Mesia. 11
Mar. 9:35
10:43-44
Luk. 22:26
Yo mogolo mo go lena e be mohlanka wa lena. 12
18:14
Yo a ikgodišago o tla kokobetšwa, mme yo a ikokobetšago o tla godišwa.”
13“Le ba madimabe, lena boramangwalo le lena Bafarisei, baikaketši tenang, gobane legodimo le le tswalela batho ka ntle, mola le lena le sa tsene, ebile le sa dumelele bao ba nyakago go tsena.23:13 Dingwalwakaseatla tše dingwe di tlaleletša ka temana 14 ye e rego “Le ba madimabe, lena boramangwalo le lena Bafarisei, baikaketši tenang, gobane le tšeela bahlologadi dintlo tša bona, la ikaketša ka go rapela dithapelo tše ditelele; ka lebaka leo le tla otlwa kudu le go feta.” Lebelela Mar. 12:40.
15“Le ba madimabe, lena boramangwalo le lena Bafarisei, baikaketši tenang, gobane le tshela mawatle la putla dinaganaga gore le yo sokolla motho o tee, gomme ge le mo sokolotše le mo dire gore e be yo a swanelago hele go le feta gabedi.
16“Le ba madimabe, lena le nyakago go hlahla batho etšwe le foufetše, gobane le re: ‘Ge motho a ka ena ka Tempele ga go tshwenye, eupša ge a ka ena ka gauta ye e lego ka Tempeleng, gona o itlemile.’ 17Ditlaela tše di foufetšego tenang, se bohlokwa ke eng? A ke gauta goba ke Tempele ye gauta ye e bago ye kgethwa ka yona? 18Le gona le re: ‘Ge motho a ka ena ka aletare ga go tshwenye; eupša ge a ka ena ka sehlabelo se se lego moo aletareng, gona o itlemile.’ 19Difofu tenang, se bohlokwa ke eng? Ke sehlabelo, goba ke aletare yeo sehlabelo e bago se sekgethwa ka yona? 20Ka gona, ge motho a ka ena ka aletare, o ena ka yona le ka tšohle tše di lego godimo ga yona; 21le ge a ka ena ka Tempele, o ena ka yona le ka Modimo, e lego yena a dulago ka go yona; 22
Mat. 5:34
gomme ge motho a ka ena ka legodimo, o ena ka setulo sa bogoši sa Modimo le ka yoo a dutšego go sona.
23
“Le ba madimabe, lena boramangwalo le lena Bafarisei, baikaketši tenang, gobane le abela Modimo karolo ya lesome ya dikhonofolo le ya leotša le ya mphogo, eupša le hlokomologa tše bohlokwa tše melao e di rutago, e lego toka le lešoko le botshephegi. Tše ke tšona tše le swanetšego go di phetha le sa hlokomologe tše dingwe tšeo. 24Lena le nyakago go hlahla batho etšwe le foufetše, le hlokometše kudu go phetha melao ye e amanago le ditaba tše di sego bohlokwa, bjalo ka go ntšha selabe ka senong, eupša melao ye bohlokwahlokwa ya Modimo le a e tshela.
25“Le ba madimabe, lena boramangwalo le lena Bafarisei, baikaketši tenang, gobane le hlatswa senwelo sa lena le mogopo ka ntle, mola dijo le dino tše di lego ka gare e le tše le di hweditšego ka šiši le ka megabaru. 26Mofarisei wa sefofu tena! Hlatswa senwelo ka gare pele, gomme le ka ntle se tla hlatswega.
27
“Le ba madimabe, lena boramangwalo le lena Bafarisei, baikaketši tenang, gobane le swana le mabitla ao a tloditšwego ka motaga, ao ka ntle a bonalago e le a mabotse, mola ka gare a tletše mašapo a bahu le go bola. 28Le lena le bjalo: le bonala le le ba ba lokilego, mola ka dipelong tša lena le tletše boikaketši le bokgopo.”
29“Le ba madimabe, lena boramangwalo le lena Bafarisei, baikaketši tenang, gobane le beela mabitla ao baprofeta ba bolokilwego ka go ona maswika, la kgabiša le digopotšo tša bao ba ilego ba phela ka go loka; 30gomme le re ge le ka be le phetše mehleng ya borakgolokhukhu ba lena, le ka be le se la dira tše ba di dirilego, la bolaya baprofeta. 31Ka gona lena beng le ipega gore le ditlogolo tša bao ba bolailego baprofeta. 32Bjale ge, tšwelang pele le phethe se se thomilwego ke borakgolokhukhu ba lena! 33
12:34
Luk. 3:7
Lena dinoga, mafotwana a dinoga tenang! Le tla phologa bjang go ahlolelwa heleng? 34Ke ka lebaka leo ke le botšago gore ke tlilo le romela baprofeta le borabohlale le baruti. Ba bangwe ba bona le tla ba bolaya, bangwe la ba bapola sefapanong, bangwe la ba otla ka tshelane ka disinagogeng, la ba lelekiša le metse. 35
2 Dikr. 24:20-21
Ya ba gona ge le ithweša molato wa go bolaya bohle ba ba lokilego, go tloga ka moloki, Abele, go fihla ka Sakaria, morwa wa Berekia, yo le mmolaetšego gare ga Tempele le aletare. 36Ruri, ke le botša gore batho ba mehleng yeno ba tla otlelwa dipolao tšeo ka moka.”
37“Joo, Jerusalema, joo, Jerusalema, wena o bolayago baprofeta gape o keketago ka maswika bao Modimo a ba romilego go wena, ke gakae ke ratile go phutha badudi ba gago bjalo ka kgogo ge e phutha matswiana a yona ka diphego tša yona, eupša o gana? 38
Ka gona Modimo o tla ngala Tempele ya gago ya šala e le lešope. 39
Ke le botša gore go tloga bjale le ka se sa mpona go fihlela ge le re: ‘A go retwe yo a tlago a romilwe ke Morena!’ ”


text:
Go boela morago ka nako le Ngaka Peter Magubane ka morago ga di1950. O bea leswao mo lefaseng. Malobanyana o be a gatiša mošomo wa gagwe wa mathomo, ka ga African National Congress (ANC) sebakeng sa kgatišobaka ya Drum. Morulaganyi Tom Hopkinson o kgotsofetše kudu ka mošomo wa motšea diswantšho o mo mfsha. Peter a tla tšwela pele go šoma ka diutullo le bangwadi ba Drum' bjale ka ‘Nude “Pass” Parade, a hlagiša melao ye e nyenyefatšago le swaro ya batho baso ka Aforika Borwa.
Ngwaga wo o latelago, Peter o thopa maemo a mathomo le a boraro ka phadišanong ya go tšea diswantšho. Motšea seswantšho wa mošweu o o tšerego maemo a bobedi a gana go mo swara ka seatla sa gagwe. Ka ntle le ditshekamo tše ntšhi ka nako eo, mošomo wa go se thibelwe o be o hlomilwe. Ka nako e tee, Sophiatown e be e senywa, e thubiwa go ya fase. Le ba malapa a mangwe, e be e le tlošo ya batho ka kgang — ba tomulwa gomme ba abelwa Diepkloof.
Di 1980 go bulega ga mabati a boditšhabatšhaba go motšea diswantšho Ngaka Peter Magubane. Kabong ya Mokomišenara wa Mokgatlo wa Dinagakopano wa Bafaladi ya okeletša lebaka la gagwe ka Aforika. 'Ka go tšea diswantšho ke bone bontšhi bja dikarolo tša lefase' wa anegela. Tlala e a e gatisitšego ka mafelong a go swana le Somalia le Ethiopia ngwagasomeng wo 'E go betha thwii phatleng.'
Ka nako e tee, a šomela gatišobaka ya Time ka Aforika Borwa. Ka kabong e tee, ka 1985, a gatiša poloko ya moithuti ka Natalspruit. Ka ge ntwa e thoma ka letšatši leo o thuntšhitšwe makga a lesome supa ka fase ga letheka ka sethunya sa dipelete. Morago ka go šoma ka pela ka moo go kgonegago, 1986, o a tsenelela go phološa mma le morwedi go tšwa go lešaba leo le bego le befetšwe ka Leandra.
Ka 1990, Ngaka. Peter Magubane o kgethilwe bjalo ka motšea diswantšho wa semmušo wa Nelson Mandela wa go tšea diswantšho tše ntšhi wa mengwaga ye mene ya go fetogela go temokrasi. 'mohuta wa "motšea diswantšho wa sepolotiki" mošomo oo ke be go ke o dira ge ba sa le ka kgolegong o beakantše tsela go nna gore ke kgethwe bjalo ka motšea diswantšho woo a tla ba go a latela Mandela go fihla ge a e ba Mopresidente wa Aforika Borwa.
'Ke be ke thakgetše kudu!' Peter a sega. ''Ke eng seo se ka bago motšea diswantšho a ka se nyaka go feta piletšo ya go latela mokgethwa? E be e le se botse go kgethwa go tšwa go batšea diswantšho ba ba ntšhi bjale go latela monna wa senatla yo. Ke be ke tseba gore ke swanetše go dira go phalago ka moka go gatiša bophelo bja gagwe bjale ka ke bo bona, go fihla ka nako yeo o ile a bilego Mopresidente’.
Peter o phatlaladitše lesometshela la dipuku, tše tharo tšeo di bego di iletšwe ka Aforika Borwa ka bo1970 le bo80: Magubane’s South Afrika, I am a Black Child. Nakong ya moletlo wa go hlompha mošomo wa Ngaka Peter Magubane’ polelo e dirilwe gore' Difofane di fihlelela tikologo ya nnyane go feta dipontšho tša Magubane a le tee!' Hlogo thito ya gagwe le yona ka go lekana ke ya go fapafapana, go tšwa go ditšo tše di nyelelago go ya go bophelo bja morago ga demokerasi ka Aforika Borwa.
Mo gareng ga difoka tše ntšhi tša boditšhtabatšhaba Peter a di amogetšego, go na le sefoka se se ngwe seo se nago le boikgantšho mo šelefong ya gagwe: sa Order for Meritorious Services Services Class II, seo a se amogetšego go tšwa go Mopresidente wa peleng Nelson Mandela ka 1999.
''Ke amogetše difoka tše di ntšhi tša Botšea diswantšho, go tšwa go nageng ye ka di1950 go ya go tše mmalwa tša boditšhabatšhaba le sefoka sa phihlelelo ya bophelo ka moka, eupša ye nngwe e ke e amogetšeng go tšwa go Madiba ke kabelo yeo e di fetago ka moka ka bohlokwa. Ge o na le sefoka go tšwa go monna wa maemo a Mandela — o ka nyaka eng gape?" a nywanywa.
Translated by Lawrence Ndou


text:
Ka letšatši le lengwe Mandla o be a sepela ge a tla kopana le Tlou yeo e bego e phonkgela ka nokeng. Tlou e be e bonala e thabile kudu. E ile ya phaphasetša ditsebe tša yona tše dikgolo gomme ya šašetša meetse godimo moyeng ka mmogo wa yona o motelele.
“Dumela,” a realo Mandla, a emišetša Tlou seatla.
Tlou e ile ya lebelela Mandla kua tlase gomme ya emiša mmogo wa yona.
“Dumela, Mandla,” a realo ka lentšu la gagwe le lekoto.
“Mmogo wa gago o a makatša,” a realo Mandla.
“O ra ona?” Tlou ya lebelela mmogo wa yona. “Ke nagana gore o bjalo, ga go bjalo?”
“Ke dumela gore go bose go šašetša mmele wa gago ge go fiša,” a realo Mandla.
“Hee, ga ke dire seo fela,” a realo Tlou. “Ke kgona le go kga dienywa mehlareng ka mmogo wa ka le go gogela makala fase. Ge ke rata nka o diriša go dira lešata le legolo. Seo se bitšwa go letša porompeta! E re ke go bontšhe.”
Tlou ya taolla mmogo wa yona. Brrrrpprumph! Gwa tšwa lešata le legolo, la bose. Modumo wa lona wa kwagala lešokeng gomme dinonyana tša tšhaba go tšwa mohlareng wa kgauswi. Mandla o ile a bina gona fao gomme a sega.
“Seo se a kgahliša,” a realo. “O kare nkabe ke na le mmogo go swana le wena.”
Mandla a tlogela Tlou a bapala ka nokeng a ya ka lešokeng. O ile a bea letsogo nkong, a koba letsogo, a sopa seatla sa gagwe sa ba e ke o na le mmogo wa tlou. A leka go fula dithetlwa mohlareng. Efela o be a sa lebelele fao a yago gona gomme … PHUU! A thula se sengwe.
“Ijoo,” a realo, a wa.
O thutše selo sa mmala wo motsothwa le wa namune. E bonala e etšwa tlase mohlabeng gomme e eya godimo makaleng.
“Go direga eng kua tlase?” la realo lentšu go tšwa godimo.
“Thutlwa!” a realo Mandla a lebelela godimo.
“Ke eng?” gwa botšiša Thutlwa.
“Ke nna. Mandla!”
“Mang?” gwa botšiša Thutlwa.
Hlogo ye kgologadi kua mafelelong a molala o motelele e tla fase ka mehlareng.
“Aa, dumela, Mandla,” a realo Thutlwa.
“Dumela, Thutlwa, ntshwarele ge ke go thutše. Ke be ke itira o kare ke na le mmogo wa go swana le wa Tlou gomme ke sa lebelele fao ke yago gona.”
“Mmogo wa go swana le wa Tlou?” gwa botšiša Thutlwa.
“Tlou o na le mmogo wa botse,” a realo Mandla. “O kgona go šašetša mmele wa gagwe ka meetse a kga le dienywa mehlareng gomme a ba a dira le lešata le legolo.”
“Agaa,” a realo Thutlwa, “seo ke bohlale, efela ka molalala wo wa ka o motelele nka dira tše dintši go feta tšeo.”
“Go swana le eng?” gwa botšiša Mandla.
“Nka fihlelela bogodimo bja mehlare, fao go nago le matlakala a mohlodi wo bose. Ke kgona go bona gohle ka lebelela le fao go lego kotsi. Leleme la ka le lona le kgethegile,” a realo Thutlwa. “Ke le letelele kudu.” Thutlwa a ntšha leleme la gagwe le lephepolo. “Ebile ke le lekoto, se se ra gore nka ja mo mehlareng le ge e na le meetlwa. Mehlare ya go ba le meetlwa e na le matlakala a mabose, wa tseba,” a realo Thutlwa.
“Ke gabotse,” a realo Mandla. “O kare nkabe ke le yo motelele bjalo ka wena Thutlwa, ke be ke tla kgona go bona ka godimo ga mehlare ka ja matlakala a o bolelago ka ona gantši.”
“O se be setlaela,” a realo Thutlwa. “Bašemane ga ba je matlakala. Se se nkgopotša gore ke nako ya matena a bobedi a ka. Ke tla go bona ka morago, Mandla.”
Gomme Mandla a tšwela pele go sobelela ka lešokeng, a beile matsogo a mabedi ka godimo ga hlogo bjalo ka molala wa thutlwa gomme a ekga matlakala a mehlare.
“O dira eng?” gwa botšiša lentšu la tlase.
Mandla a fofela morago ka letšhogo.
“Ke be ke sa re ke a go tšhoša,” la realo lentšu la tlase. Kwele ye pududu ye nnyane ya realo ka mothaladi wa go dikologa botlase bja yona o mošweu, ya tšwa ka lešokeng.
“Kwele!” a realo Mandla. “O swanetše go ba o homotše go feta diphoofolo tšohle.”
Kwele ya lewa ke dihlong. “O motho wa go loka, Mandla. Go homola go nthuša gore ke dule ke bolokegile. Ga ke nyake go bona diphoofolo tše tša go dira lešata ka moka ga tšona.”
“Go homola ke leano le lebotse,” a realo Mandla. “O kare nka gagaba bjalo ka wena, Kwele.”
“O leke seo ka nako ye nngwe! O hloka go itlwaetša gantši gore o swane le nna. Ke tla go bona, Mandla,” a realo Kwele, a tsena ka lešokeng.
Gomme Mandla a tsena lešokeng ka go nanya, a nanankela bjalo ka Kwele. E se kgale a kgola ke kalana gomme a wela godimo ga mokgobo wa matlakala. Gwa kwagala sesego sa tlase go tšwa lešokeng gomme Mandla a bona gadi ya Kwele ye pududu e tsena lešokeng. Mandla a kitima a tšwa ka lešokeng a lebile ntlong ya gagwe. Mmagwe o be a anega diaparo ka ntle.
“Mma?” a realo ka lentšu la tlase.
“Bothata ke eng, Mandla?” gwa botšiša mmagwe. “O reng o bonala o sa thaba?”
“Mma, nkane ke se na mmogo bjalo ka Tlou? Nkane ke se na molala o motelele bjalo ka Thutlwa? Gona nkane ke sa kgone go gagaba bjalo ka Kwele? Di bohlale kudu gomme ga ke ikwe ke kgethegile le gatee.”
Mmagwe a obama a mo atla phatleng.
“Mandla, ge nkabe o na le mmogo wa go swana le wa Tlou, ke be nkase kgone go go atla ge o eya malaong. Gomme ge nkabe o na le molala o motelele bjalo ka wa Thutlwa, ke be nkase kgone go go kukela ka matsogong a ka ka go hwidinya. Gape nagana, ge nkabe o homotše bjalo ka Kwele, ke be nkase go hwetše gore ke go gokare.”
Mmago Mandla a mo gogela kgauswi le yena. “Motho yo mongwe le yo mongwe o na le selo sa go kgethega. Ke go rata ka tsela ye o lego ka yona. Gomme go nna, o kgethegie go feta diphoofolo tšohle tša lešoka,” a realo.
E ba le boitlhamelo!
Tšea nako o boledišana le bana ba gago ka ga tšeo di dirago gore ba kgethege. (O se lebale gore ba hlaloše gore ke ka lebaka la eng ba nagana gore ba kgethegile!) Ka morago šišinya gore ba thale diswantšho tša bona ba feleletše lefoko, “Ke kgethegile ka gobane …” ka tlase ga diswantšho tša bona.


text:
Go tsebišwa moopediši gore ke pesalome ya Dafida.
201Anke Morena a go arabe tšatšing la tlalelo!
Modimo wa Jakobo a go šireletše!
2Anke a go thuše a le Felong mo Gokgethwa;
a go thekge a le thabeng ya Sione.
3Anke a gopole dibego tša gago ka moka,
a thabele le dihlabelo tša gago. Sela
4Anke a go nee tše o di dumago, a dire gore le diakanywa tšohle tša gago di atlege.
5Ke mo re tlago hlalalela ge o fentše,
ra hlomela Modimo wa rena difoka.
Anke Morena a go fe tšohle tše o di kgopelago!
6Bjale ke tseba gore Morena o dira gore motlotšwa wa gagwe a fenye;
o mo araba a dutše legodimong la gagwe le lekgethwa,
mme ka ditiro tša gagwe tše maatla o mo dira gore a fenye.
7Batho ba bangwe ba botile dikoloi tša ntwa,
bangwe ba botile dipere tša bona;
ge e le rena re botile Morena Modimo wa rena.
8Bona ba a thetšwa ba wa,
fela rena re ema re hlophologile,
re tiile.
9Morena, dira gore kgoši a fenye,
le rena ge re go bitša o re arabe.20:9 Diphetolelo tše dingwe tša kgale di re “o re arabe.” Seheberu se re “o tla re araba.”


text:
21Letšang phalafala Sione,
hlabang mokgoši thabeng yeo ye kgethwa ya Modimo.
Thothomelang,
lena badudi ba naga ya Juda,
gobane Letšatši la Morena le batametše.
2E tla ba letšatši la leswiswi le phifalo,
letšatši le leso la maru.
Motšhitšhi wo mogologolo wa tšie o tla bjalo ka lešaba la batho,
o aparetše dithaba,
o bjalo ka mahube a masa.
Ye bjalo ga se ya ka ya ba gona,
ebile e ka se sa tsoga e bonwe.
3Mo e yago gona e ja dibjalo ka moka bjalo ka mollo.
Mo e fetago gona e senya tšohle boka kgabo ye e laumago.
Ka pele ga yona naga e swana le serapa sa Edene,
ka morago ga yona naga ke leganata,
ga e ne selo.
Ga go se e se šadišago.
4
E bopegile bjalo ka pere;
e na le lebelo bjalo ka dipere tša ntwa.
5Ge e taboga dintlhoreng tša dithaba,
go kwala lešata le nkego ke la dikoloi tša ntwa,
le nkego ke la mollo ge o fiša dikutwana tša mahlaka.
E šalane morago bjalo ka madira a mantši ao a lego ntweng.
6Ge e batamela, batho ka moka ba a thothomela,
mongwe le mongwe o galoga sefahlego.
7E hlasela bjalo ka bahlabani;
e namela merako go etša madira.
E sepela e lebile pele e sa phamoge,
8e sa kgorometšane.
Le ge e wela mo e thibelwago ga e phamoge.
9E wela motse godimo,
e tshela merako;
e namela dintlo;
e tsena ka mafasetere boka mahodu.
10
Ge e batamela, lefase le a šikinyega,
legodimo le a thothomela.
Letšatši le ngwedi di a fifala,
le dinaledi tša se sa taga.
11
Morena o laya madira ao a gagwe a a etile pele.
Ona madira ao a mo theeletšago ke a mantši, a na le maatla.
Letšatši la Morena ke le legolo mme le boifiša kudu.
Ke mang yo a kago le phonyokga?
12Morena o re:
“Le gonabjale sokologelang go nna ka dipelo tša lena ka moka ka go ikona dijo le ka dillo le mahloko.
13Manyami a lena a a bonagale ka dipelo tša lena tše di kwelego bohloko;
go ikgeilela diaparo ga go a lekana.”
Sokologelang go Morena Modimo wa lena.
Ke yo botho le yo lešoko;
ga a fele pelo ebile o botega kudu;
o fela a buša pelo ge a swanetše go le otla.
14Mohlomongwe a ka buša pelo gape,
a le šegofatša ka dibjalo tše dintši.
Ke gona le ka neelago Morena Modimo wa lena kabelo ya bupi le ya seno.
15Letšang phalafala thabeng ya Sione;
beang letšatši la go ikona dijo,
gomme le rape pitšo.
16Kgobokanyang setšhaba,
le se hlwekišetšeng tirelo ya phuthego;
le bokanyeng batšofadi,
le kgoboketšeng bana le masea.
Monyadi le monyadiwa a ba tšwe ka ntlong ya bona ba tle.
17Baprista ba ba hlankelago Morena a ba lle
mokgahlo ga aletare le phapoši ya matsenong a Tempele,
ba rapele ba re:
“Šokela setšhaba sa gago, hle, Morena.
O se ke wa lesa ditšhaba tše dingwe di re nyatša, di re kwera.
Ke ka lebaka lang di re:
‘Na Modimo wa lena o kae?’ ”
18Ke moka Morena a ela naga ya gagwe hloko,
a šokela setšhaba sa gagwe.
19A ba fetola a re:
“Bjale ke tlilo le fa mabele le beine le makhura a mohlware, gomme le tla khora.
Nka se sa le nyatšiša ditšhaba tše dingwe.
20Ke tla tloša motšhitšhi wa tšie yeo ya go tšwa leboa,
gomme ye nngwe ya yona ke tla e šwalalanyetša leganateng.
Ye e lego ka pele ke tla e lahlela ka Lewatleng le le Hwilego,
gwa re ya ka morago ka e wetša ka Lewatleng la Mediteraniene,
gwa kwagala fela monkgo wa yona ge e hwile,
tšie yeo ya nkgela batho.
Ke tla e fediša ka lebaka la tšohle tše e di dirilego.
21“Lena mašemo, le se boife,
eupša hlabang mekgolokwane le thabele tše Morena a le diretšego tšona.
22Lena diphoofolo, le se boife ka gobane phulo lešokeng e ba ye tala;
mehlare e entšwe,
mego le merara le yona e entšwe.
23“Lena batho ba Sione,
hlabang mekgolokwane,
le thabele tše Morena Modimo wa lena a le diretšego tšona;
o le file pula ye e lekanego,
a le nešetša tsheola le kgogolamooko,
bjalo ka mengwageng.
24Diboa di tlilo tlala mabele;
mapitlelo a tla tšhologa beine le makhura a mohlware.
25Ke tla le bušetša dibjalo tšela le di lobilego
mengwageng yela bojane le segongwane le manale
le maphatakalala di di llego.
Ke nna ke bego ke le rometše madira ao a tšie.
26Le tlilo ba le dijo tše dintši la khora.
Le tla reta Morena Modimo wa lena yo a le diretšego dimakatšo.
Setšhaba sa ka se ka se sa tsoga se llwe ke dihlong.
27Ke gona le tlago tseba, lena Baisraele,
gore ke gare ga lena,
le gore ke nna Morena Modimo wa lena,
gomme ga go sa na le Modimo yo mongwe wa lena.
Setšhaba sa ka se ka se ke sa tsoga se llwe ke dihlong.”
28
“Ka morago ga tšeo ke tla tšhela batho bohle moya wa ka;
barwa le barwedi ba lena ba tla botša batho lentšu la ka;
batšofadi ba lena ba tla lora ditoro,
masogana a lena a bona dipono.
29Le bahlanka ba lena ba banna le ba basadi
ke tla ba tšhela moya wa ka mehleng yeo.
30“Ke tla dira dišupo tša letšatši leo legodimong le lefaseng;
go tla tšhologa madi,
gwa ba le mollo le dithololo tša meši.
31
Mar. 13:24-25
Luk. 21:25
Kut. 6:12-13
Letšatši le tla fifala,
ngwedi wa hwibila bjalo ka madi pele go fihla letšatši leo le legolo le šiišago la Morena.
32
Eupša yo mongwe le yo mongwe yo a kgopelago Morena thušo o tla phološwa,
ka gobane Morena o rile:
‘Ba ba lego motseng wa Jerusalema,
gagologolo thabeng ya Sione,
ba tla phologa gotee le mašaledi a mangwe a Morena a tlago a kgetha.’ ”


text:
Go tsebišwa moopediši gore ke pesalome ya Dafida.
131Morena, o tla ntebala go fihlela neng?
E tla ba go ya go ile na?
A o tla mphuralela go fihlela neng?
2Ke tla khupela bohloko go fihla neng?
Ke tla phela ke nyamile letšatši ka letšatši go fihlela neng?
Manaba a ka a tla ntaola go fihlela neng?
3Ntebelele hle, Morena, Modimo wa ka,
mme o nkarabe ge ke go rapela.
Ntapološe gore ke se nape ka hwa,
4gore lenaba la ka le se re:
“Ke mo swinne!”
gore dira tša ka di se thabele go wa ga ka.
5Ge e le nna ke itshepetše lerato la gago, kilaphetogo;
ke tla hlalalela ge o ntlhakoditše.
6A ke go opelele, Morena,
gobane o ntoketše.


text:
421Ke moka Jobo a fetola Morena a re:
2“Ke a tseba gore o kgona dilo tšohle;
ga go selo se o ka rego o nyaka go se dira sa go palela.
3
O mpotšišitše wa re: ‘Ke wena mang
o ka solago maikemišetšo a ka
o sa kwešiše selo ka ona?’
Ke be ke sa tsebe,
ke bolela tše ke sa di kwešišego,
dimakatšo tše ke sa di hlaologanyego.
4
O mpoditše gore ke theeletše ge o bolela,
le gore o tla mpotšiša dipotšišo,
mme nna ka go ruta.
5Ke be ke kwele ka wena ka go anegelwa,
eupša bjale ke iponetše wena
ka a ka mahlo.
6Ka gona ke inyatša ka tše ke di boletšego,
gomme ke ipona molato ke le leroleng le moloreng.”
7Ya re ge Morena a feditše go bolela le Jobo a re go Elifase wa go tšwa Temane: “Wena le bagwera ba gago ka babedi ke le galefetše ka gobane ga se la bolela nnete ka nna, la etša Jobo, mohlanka wa ka. 8Bjale ge, tšeang dipoo tše di šupago le dikgapa tše di šupago le di iše go Jobo, gomme le itirele sehlabelo ka tšona. Jobo o tla le rapelela, gomme yena thapelo ya gagwe ke tla e kwa, mme ka se le dire se se swanelago botlaela bja lena. Lena ga se la bolela therešo ka nna, la swana le yena.”
9Elifase le Bildade le Tsofare ba ile ba dira seo Morena a bego a ba boditše sona, gomme Morena a kwa thapelo ya Jobo.
10
Ge Jobo a rapeletše bagwera bao ba gagwe ka bararo, Morena a mo atla gape, gomme a mo fa thoto ya go lekana le yela ya pele ge e balwa gabedi. 11BomorwarragoJobo ka moka le dikgaetšedi le bagwera ba gagwe ba pele ba tla go mo etela, gomme ba ja le yena monyanyeng wa gagwe ka lapeng. Ba mo kwela bohloko mme ba mo homotša masetlapelong ale Morena a bego a mo tlišeditše ona. Yo mongwe le yo mongwe wa bona a mo fa tšhelete le palamonwana ya gauta.
12Bjale Morena a šegofatša Jobo kudu go feta pele. A rua dihuswane tše dikete tše lesome le tše nne, le dikamela tše dikete tše di selelago, le dikgomo tše dikete tše pedi, le dipokolo tše sekete. 13A ba le barwa ba ba šupago le barwedi ba bararo. 14A thea morwedi wa gagwe wa mathomo leina la Jemima, wa bobedi ya ba Ketsia, gomme wa boraro ya ba Kerene-Hapuka.42:14 Maina a a barwedi ba Jobo ke maina a mabotse a Seheberu a a šupago dilo tše botse. Jemima ke go re “leeba”, Ketsia ke go re mohuta wo mongwe wa sinamone wo e lego senkgabose, mme Kerene-Hapuka ke go re sedibelwana se sebotsana sa setlolo sa mahlo. 15Barwedi ba Jobo ba be ba phala basadi bohle ba naga yeo ka botse. Tatagobona o ile a ba abela lefa bjalo ka dikgaetšedi tša bona.
16Ka morago ga moo Jobo a phela mengwaga ye lekgolo le masome a mane, a ba a ba le ditlogolo le ditlogolwana. 17Ke moka a ikhwela a šetše a tšofetše kudu, a kgotsofetše.


text:
1. Naa nyakišišo ya kenti ke eng?
Kenti e ruta mmele go thibela mohuta o itšeng wa phetelo goba go lwantšhana le bolwetši. Gore go tle go kgone go tšweletša kenti, banyakišiši ba hloka go e leka mo bathong. Diteko tše dingwe tša kenti ya nyakišišo di lekola ge eba kenti e bolokegile (ga e hlole mathata a tša maphelo) le ge eba mokgwatšhomo wa mašole a motho a mmele a twantšhano le malwetši a sepelelana le dikenti tša nyakišišo. Mokgwatšhomo wa mašole a mmele a motho o go šireletša kgahlanong le malwetši. Diteko tše dingwe tša kenti ya nyakišišo gape di ka dirišwa go hwetša ge eba kenti e ka thuša go thibela goba go lwantšhana le phetelo goba bolwetši. Go ka nna gwa tšea dinyakišišo tša kenti tše ntši go tšweleletša kenti yeo e bolokegilego, gape e šomago gabotse.
Ga bjale ga go na kenti yeo e neilwego laesense ya go ba kgahlanong le HIV goba AIDS.
2. Naa go HVTN 705/HPX2008 go nyakišišwa eng?
HVTN 705/HPX2008 go lekwa dikenti tše 2 tšeo di sa lekwago tša go ba kgahlanong le HIV. Dikenti tša nyakišišo di bitšwa Ad26.Mos4.HIV le Clade C gp140. Dikenti tše di tšweleditšwe ke Janssen Vaccines & Prevention B.V. Go tloga ka se sebaka, re tla di bitša kenti ya Ad26 le Proteine goba dikenti tša nyakišišo.
Kenti ya Ad26
Kenti ya Ad26 e tšweleditšwe go tšwa go baerase yeo e bitšwago Atenobaerase mohuta wa 26. Kenti ye e na le dikarolwana tša HIV tšeo di tsentšwego go yona. E hlanngwe gore e kgone go botša mmele gore o tšweletše diproteine tšeo di nyakilego go swana le tšeo di hwetšagalago mo go HIV. (Diproteine ke dilo tša tlhago tšeo di hwetšagalago go dilo ka moka tšeo di phelago, tše bjalo ka mmele wa motho le go dibaerase tše bjalo ka HIV.) Mokgwatšhomo wa mašole a mmele o ka nna wa se amogele dikhophi tša diproteine tša HIV tšeo di lego go kenti ya nyakišišo. Se se bitšwa kamogelo ya mašole a mmele. Kamogelo ya mašole a mmele a lokiša mmele gore o kgone go lemoga diproteine tšeo di swanago mo go HIV le go lwantšha baerase ge e le gore motho o ikhwetša a le nnyanyeng go HIV išago. Atenobaerase ya mohuta wa 26 e tlwaelegile mo bophelong bja ka mehla gomme e ka hlola mekgohlwane le mathata a go hema. Le ge go le bjalo, atenobaerase yeo e dirišitšwego mo go kenti ye ya nyakišišo e koafaditšwe gore e se ke ya kgona go hlola phetelo gomme ga e kotsi go batho.
Kenti ya Proteine
Kenti ya proteine, Clade C gp140, e tšweleditšwe go tšwa go proteine yeo e swanago le proteine yeo e hwetšwago mo go HIV. Se se ka tšweletša kamogelo ya mašole a mmele.
Kenti ya Proteine ya mo nyakišišong e tswakilwe le sehlohleletši seo se bitšwago Alaminiamo Fosefeiti. Sehlohleletši, ke seela seo se tsenywago go dikenti go oketša kamogelo ke mašole a mmele. Alaminiamo e dirišwa mo go dikenti tše ntši tšeo di tlwaelegilego bjale ka tša Hepathaetisi ya A le B, tiftheria le thetanase.
Ditšweletšwa tšeo di dirišwago mo go nyakišišo ye ga di a tšweletšwa go tšwa go HIV yeo e phelago, HIV yeo e bolailwego, goba disele tša batho tšeo di fetetšwego ke HIV. Dikenti tše tša nyakišišo ga di hlole phetelo ya HIV goba AIDS.
Re ka kgona go go fa tshedimošo yeo e tletšego ka ga dikenti tša nyakišišo, ge o ka nyaka gore re dire bjalo.
3. Ke mekgatlo efe yeo e kgathago tema mo nyakišišong ye?
The National Institute of Allergy and Infectious Diseases (NIAID), HIV Vaccine Trials Network (HVTN) le Janssen Vaccines & Prevention B.V. di tšweleditše nyakišišo ye. Janssen Vaccines & Prevention B.V. ke mothekgi yo a laolago gomme gape a tla bego a aba dikenti tša nyakišišo. NIAID ke karolo ya National Institutes of Health (NIH), yeo e lego karolo ya mmuša wa United States.
HVTN ke tirišano mmogo ya borasaentshe, barutiši, le maloko a setšhaba bao ba nyakanago le kenti yeo e šomago gabotse gape e bolokegileg kgahlanong le HIV. HVTN e lefelelwa ke NIAID gomme nyakišišo ye e e lefelelwa mmogo ke Bill & Melinda Gates Foundation and Janssen Vaccines & Prevention B.V.
4. Naa nyakišišo ye e tla direlwa kae le gona neng?
Nyakišišo go lebeletšwe gore e tla thoma go ngwadiša bakgathatema ka Oktobore 2017. Gomme e tla dirwa mo mafelong a:
- Malawi: Lilongwe
- Mozambique: Maputo
- Afrika-Borwa: Bloemfontein, Brits, Motse Kapa (Emavundleni, Khayelitsha, le Masiphumelele), Thekwini (Chatsworth, eThekwini, Isipingo, Tongaat le Verulam), Elansdoorn, Klerksdorp, Ladysmith, Mamelodi, Medunsa, Mthatha, Rustenburg, Soshanguve, Soweto (Bara le Kliptown), le Tembisa
- Zambia: Lusaka le Ndola
- Zimbabwe: Harare
5. Ke ka baka la eng nyakišišo ye e dirwa?
Maikemišetšo a dinyakišišo ka moka tša HVTN ke go hwetša kenti yeo e bolokegilego gape e šomago gabotse. Morero o mogolo wa nyakišišo ke:
- Go lekola ge eba kenti ya nyakišišo e ka kgona go thibela phetelo ya HIV
- Go fana ka tshedimošo yeo e nabilego ka ga polokego ya dikenti tša nyakišišo
- Go re fa malebiši ka ka gore naa kenti ka šoma bjang go thibela HIV
6. Ke batho ba ba kae bao ba tla bego ba le mo nyakišišong ye, le gona ke mang yoo e ka bago karolo ya se?
Nyakišišo e tla akaretša bakgathatema ba basadi ba ka bago ba 2600.
Go ba karolo ya nyakišišo ye, basadi ba swanetše go ba bao ba itekanetšego, ba mengwaga ya magareng ga e 18 go ya go ye 35, gomme ba se ba fetelwa ke HIV. Ga a swanela go ba a le mmeleng goba a nyantšha. Gape go na le dinyakwa tše dingwe tšeo di swanetšego go fihlelelwa. Re tlile go botšiša basadi ka ga histori ya bona ya tša kalafo, re ba hlahlobe mmeleng le go tšea disampole tša madi le mohlapologo gore di tle di dirwe diteko. Re tlile gape go botšiša basadi ka ga ditiragalo tša bona tša thobalano le tirišo ya diokobatši.
7. Naa dikenti tše tša nyakišišo di bolokegile?
Ga re tsebe dikotsi tšohle tša dikenti tša nyakišišo ka ge di filwe fela batho ba mmalwa peleng. Kenti ya Proteine e abetšwe batho bao e ka bago ba 300 gomme Ad26 e filwe batho bao e ka bago ba 110. Le ge eba ga motho o tee mo nyakišišong tša peleng yoo a ilego a amega gampe maphelong ka baka la dikenti tše tša nyakišišo, ka mehla go phela go na le kgonagalo ya gore go ka ba le mathata ao a sego a lebelelwa. Ke ka fao morero wa nyakišišo ye e le go leka go lekola ge eba dikenti tše di bolokegile ge di abelwa batho ba bantšinyana. Boitekanelo bja mokgathatema yo mongwe le yo mongwe bo tla šetšwa ka kutšwana ke baoki bao ba hlahlilwego le dingaka mo nakong ka moka ya nyakišišo.
8. Naa dikenti tše tša nyakišišo di ka šireletša bakgathatema go se fetelwe ke HIV?
Bakgathatema ga ba swanela go lebelela gore ba tla šireletšwa go HIV ke dikenti tše tša nyakišišo. Go bolela nnete, bakgathatema ba ka nna ba se hwetše kenti ya nyakišišo mo nyakišišong ye, ka ge seripa sa bakgathatema se tla hwetša seforaforetši. Seforaforetši mo nyakišišong ye, ke meetse a letswai ao a se nago twatši.
Nyakišišo ye e diretšwe gore go lekolwe ge eba dikenti tša nyakišišo di ka šoma go thibela goba go lwantšhana le HIV.
Ka ge re sa tsebe ge eba dikenti tša nyakišišo di tla thibela HIV/AIDS, bakgathatema mo nyakišišong ye ba tla eletšwa ka fao ba ka efogago phetelo ya HIV gomme ba tla romelwa mafelong ao go ona ba tla kgonago go ka fihlelela mekgwa ya thibelo ya HIV yeo e hwetšagalago.
9. Naa go tla tšea sebaka se se kaakang gore go tle go kgonwe go tsebjwa ge e le gore dikenti tša nyakišišo di a šoma?
Re tshepa gore re tla kgona go ithuta ge eba dikenti tša nyakišišo di kgona go ka thibela phetelo mo mengwageng e 4. Go a kgonagala gore re ka kgona go tseba pele ga moo.
10. Naa boitekanelo le ditokelo tša bakgathatema di tla šireletšwa bjang?
Go šireletša boitekanelo le go hlompha ditokelo tša bakgathatema ke maikemišetšo a magolo go bohle mo go HVTN le Janssen Vaccines. Ka ntle ga baithaopi, re be re ka se kgone go ka hwetša kenti ya HIV.
Kgato ya pele mo go tšhireletšo ya ditokelo tša bakgathatema ba nyakišišo ke go ba fa tshedimošo ka ga nyakišišo pele ga ge ba ka ba karolo ya yona. Bašomedi ba kliniki ba tla fa batho tshedimošo ka ga ditšweletšwa le ditshepetšo tša nyakišišo, dikotsi tšeo di ka bago gona le dikholego go bakgathatema, le ka ga ditokelo tšeo ba nago natšo. Tšona di akaretša tokelo ya go hwetša tshedimošo efe goba efe ye mpsha ka ga nyakišišo yeo e ka amago ge eba ba ka nyaka go tšwela pele ka yona, le tokelo ya gore ba ka tlogela nyakišišo nako efe goba efe ge ba rata.
Mo nakong ya nyakišišo, bašomedi ba nyakišišo ba tla šetša bakgathatema go netefatša gore dikenti tša nyakišišo ga di hlole mathata afe goba afe a tša maphelo. Bašomedi ba kliniki gape ba tla botšiša bakgathatema ka ga mathata afe goba afe a tša leago ao ba ka no bago ba itemogela ona ka gobane ba le mo nyakišišong. Ge mokgathatema a na le mathata a boitekanelo goba a leago ao a sepelelanago le go ba mo nyakišišong, bašomedi ba kliniki ba tla go thuša.
Gape go na le dihlopha tše mmalwa tšeo di ikamago ka tšhireletšo ya ditokelo le boitekanelo bja bakgathatema:
- Sehlopha sa tekolo ya polokego ya nyakišišo le boto e ikemetšego ya tšhetšo ya polokego ya data di lekola kgafetša kgafetša tshedimošo ya maphelo go tšwa go nyakišišo go lekola ge eba go bonala eka go bolokegile go ka tšwela pele ka ditšhwaana tša nyakišišo.
- Boto ya Tekolo ya Ditheo (IRB) goba Komiti ya Boitshwaro (EC) e lekola le go šetša leano la nyakišišo bakeng sa kliniki ye nngwe le ye nngwe yeo e dirago nyakišišo, go akaretšwa le tshedimošo yeo e abelwago batho ka ga nyakišišo, tšwelopele go nyakišišo, le mathata a tša maphelo go bakgathatema. IRB/EC gape e lebelela gore naa ditokelo tša mokgathatema di a hlomphiwa naa.
- Khansele ya Afrika Borwa ya Taolo ya Kalafi, ga mmogo le babea molao ba setšhaba ba dinaga tše dingwe, e okamela boitshwaro bja nyakišišo gomme e hloka dipego tša kgafetša kgafetša ka ga polokego ya bakgathatema.
- US Food & Drug Administration (FDA) le yona e lebelela gape nyakišišo ye. FDA e diriša molao wa US ka ga nyakišišo mo bathong le tirišo ya dikenti tša nyakišišo mo nyakišišong.
- Kliniki ye nngwe le ye nngwe e na le Institutional Biosafety Committee (IBC) yeo e okamelago ka fao dikenti tša nyakišišo di lokišwago ka khemising le ka fao di dirišwago ka kliniking.
- Dikliniki tše dingwe di na le Dikomiti tše kgethegilego tša Boitshwaro tšeo di okamelago mafelo ao madi le disampole tše dingwe di bolokwago go ona. Mafelo a a bitšwa dipayopanka goba bobolokelo.
- Kgoro ya tša Temo, Dithokgwa le Dihlapi ya Afrika Borwa (DAFF) e na le boto yeo e kgethegilego yeo e swanetšego go lekola le go dumelela dikgopelo ka moka tlišo ya dithoto ka nageng tšeo di fetotšwego ditšini (GMO) tše bjalo ka kenti ya Ad26 mo nyakišišong ye.
- Kliniki ye nngwe le ye nngwe ya nyakišišo e na le Boto ya Setšhaba ya Boeletši (CAB). Maloko a yona ke batho ba mo motseng bao ba tlago ka dingongorego le dikgahlego tša setšhaba le bakgathatema ba nyakišišo go banyakišiši. Maloko a CAB ke karolo ya sehlopha seo se tšweletšago nyakišišo ye nngwe le ye nngwe. Gape ba thuša go tšweletša goba go lebelela gape tshedimošo yeo e fiwago bakgathatema.
11. Naa dikenti tša nyakišišo di ka hlola dipoelo tšeo di šupago go ba gona ga HIV mo ditekong tša HIV?
Ee, dikenti tša nyakišišo go ka kgonagala gore di hlole gore bakgathatema ba bontšhe ba na le twatši mo go tše dingwe tša diteko tša HIV. Ge mokgathatema a hwetša kenti ya nyakišišo ya HIV, mmele wa bona o ka nna wa dira mašole a mmele a go lwantšhana le HIV. Ditwantšhi di thuša batho go lwantšhana le phetelo. Diteko tša tlwaelo tša HIV di nyakana le mašole a mmele a HIV bjale ka leswao la phetelo. Ka baka la se, motho a ka ba le poelo ya teko yeo e laetšago gore o na le HIV le ge e le gore ga a fetelwa ka HIV. Se se bitšwa gore ke poelo ya teko ya serophosithifi yeo e hlohleleditšwego ke kenti (VISP). O ka nna gape wa bona se se bitšwa gore ke Serorekthifithi (VISR) yeo e Hlohleleditšwego ke Kenti. Ga re tsebe gore naa ke mang yo a ka bago le dipoelo tša teko tša VISP goba gore naa dipoelo tše tša teko di tla tšea sebaka se se kaakang.
Batho bao ba nago le dipoelo tša teko tša VISP ba hloka diteko tša HIV tše itšeng go lekola ge eba poelo yeo ya go šupa gore ba na le twatši ke ka baka la VISP goba e le phetelo ya mannete. Dikliniki tšeo di kgathago tema mo nyakišišong ye di na le phihlelelo go diteko tše tše itšeng tšeo di nyakanago le baerase ka boyona go na le gore di nyakane le mašole a mmele. Bakgathatema ba teko ba swanetše go dirwa diteko fela mo dikliniking tšeo di kgathago tema mo nyakišišong ye.
Ga go na mathata a maphelo ao a sepelelanago le dipoelo tša diteko tša VISP, eupša dipoelo tša teko tša VISP di ka nna tša hlola mathata mo mafelong a mmalwa a bjalo ka tlhokomelo ya kalafo goba ya meno, mošomong, inšorense, visa bakeng sa maeto, goba ge o nyaka go tsenela bošole. Batho ba ka nna ba se dumelelwe go abelana ka madi goba ditho tše dingwe. Ge eba bakgathatema ba akantše go ka dira kgopelo bakeng sa inšorens, mošomo, goba bošoleng, ba swanetše go tsebiša ba lefelong la nyakišišo ka ga se semetseng. Khamphani ya inšorentshe, mongmošomo, goba ba bošoleng ba ka nna ba se amogele dipoelo tša teko ya HIV go tšwa go HVTN. Le ge go le bjalo, HVTN e ka kgona go šoma le bona go tiišetša gore teko yeo e nepagetšo e a dirwa yeo e tla laetšago boemo bjo nepagetše bja motho bja HIV. Ge eba o na le ditwantšhi tše gomme wa ima di ka nna tša fetetšwa go leseana la gago, leo le lona le ka no bonwago ka phošo e ka le fetetšwe gomme la thoma go fiwa kalafi. Kliniki ya nyakišišo e ka go fa khophi ya dipoelo gore o kgone go di diriša mo le lefe goba lefe la mabaka a, ge go ka hlokega gore o dire se.
12. Naa nka hwetša kae tshedimošo ye nngwe gape?
Ka ga dinyakišiša tša seklinikhale tša kenti ya HIV: www.clinicaltrials.gov
Ka ga Kgokaganyo ya Diteko tša Kenti ya HIV: www.hvtn.org
Ka ga VISP: http://www.hvtn.org/VISP
Ge e le gore o na le dipotšišo tša tlaleletšo tšeo e lego gore ga di a arabjwa ke tokumente ye, ka kgopelo re botšiše. O ka ikgokaganya le [email protected]


text:
Fusiliers
Leina la lapa la tlwaelo
Fusiliers
Leina la tša thutamahlale
Caesionidae
Bogolo
Go fihla disentimetara tše 60, palogare ya disentimetara tše 30.
Boitšhupo
E bokasilindara, ya sebopego sa thupana, mmele wa go ba bjalo ka mothalo, go ya e fokotšega dinltheng ka bobedi (sebopego sa go hlakana). Ka mesela ye e tebilego ya diforoko. Mesela ka nako ye nngwe e na le methalo ya mebala ya go fapana goba patšo godimo ga tšona. Gantšhi e na meythalo ye silibera-botala bja leratadima le boserolane goba botala bja leratadima. Ka nako ye nngwe di boso mo meseleng.
Tshedimošo ya Kakaretšo
Lapa la Caesionidae le na le 4 ya tša kakaretšo le 20 ya diphedi. Di šutelane kudu le disnappers, eupša di amantšhwa le go ja plankton ka mohlagare wa go ntšhetšwa pele (o ka okeletšega). Di ja ka dihlopha tše kgolo mo mekekemong go mafelo ao a humilego a plankton. Di ntšhetša mae ka ntle lewatleng la go bulega.
Phepo
Di fepa ka plankton.
Phatlalatšo
E direga dithempheretšheng ka moka le mawatleng a lefase.
Mehuta ye e tlwaelegilego
Neon fusilier - Thaele Pterocaesio
Fusilier ya gauta le botala bja leratadima - Caesio caerulaureu
Fusilier ya methalo ye mebedi - Pterocaesio marri


text:
241Bjale Abrahama o be a tšofetše kudu, gomme Morena o be a mo šegofaditše dilong ka moka. 2A bolela le mohlanka wa gagwe yo mogolo yo a bego a hlokometše tšohle tše a bego a na le tšona a re: “Nke o tsenye seatla sa gago gare ga dirope tša ka,24:2 “Nke o tsenye ... dirope tša ka” Wo e be e le mokgwa woo keno e bego e dirwa ka wona gore e se ke ya fetošwa le gatee. o ene. 3Ke nyaka go go eniša ka Morena, Modimo wa legodimo le lefase, gore o ka se kgethele morwa wa ka mosadi gare ga batho ba ba mo Kanana. 4O boele nageng ye ke tswetšwego go yona, gomme o tšeele morwa wa ka, Isaka, mosadi melokong yešo.”
5Eupša mohlanka a mmotšiša a re: “Bjale ge mosetsana yoo a ka se dumele go tloga ga gabo go tla le nna nageng ye, na ke bušetše morwa wa gago nageng yela o tšwago go yona?”
6Abrahama a mo fetola a re: “Morwa wa ka yena o se ke wa ba wa leka go mmušetša kua! 7Morena, Modimo wa legodimo, o nntšhitše lapeng la tate le nageng ya gešo, gomme a nkenela gore o tla neela ditlogolo tša ka naga ye. O tla roma morongwa wa gagwe a go etelela pele, gore o nyalele morwa wa ka mosadi fao. 8Ge mosetsana yoo a ka gana go tla le wena, o tla bofologa kenong ye. Morwa wa ka yena o se ke wa ba wa mmušetša kua.” 9Ka fao mohlanka yoo a bea seatla gare ga dirope tša Abrahama, mong wa gagwe, gomme a ena gore o tla dira seo Abrahama a se kgopetšego.
10Mohlanka yoo a tšea dikamela tše lesome tša mong wa gagwe, a tšea le dimpho tša mehutahuta, gomme a ya motseng wa gaboNahoro kua Mesopotamia. 11Ge a fihla a khunamiša dikamela sedibeng ka ntle ga motse. E be e le ka merithi ye megolo, nako yeo basadi ba bego ba etla go ga meetse ka yona. 12A rapela a re: “Morena, Modimo wa mong wa ka, Abrahama, mphe mahlatse lehono mme o botegele mong wa ka. 13Ke nna yo mo sedibeng seo makgarebe a motse wo a tlago tla go ga meetse. 14Ke tla re go yo mongwe wa bona: ‘Hle, sekamiša moeta wa gago gomme o nnoše meetse.’ Ge a ka re: ‘Nwaa, gomme ke tla gela le dikamela tša gago meetse,’ a e be yena yoo o mmeetšego mohlanka wa gago, Isaka. Ge taba ye e ka direga, ke tla tseba gore o botegetše mong wa ka.”
15A sešo a fetša go rapela, Rebeka a fihla a beile moeta wa meetse legetleng. Yena e be e le morwedi wa Bethuele, yo e bego e le morwa wa ngwanaboAbrahama, Nahoro, le mosadi wa gagwe, Milka. 16E be e le mosetsana yo mobotse kudu, gomme a se a ke a robala le monna. A theogela sedibeng, a tlatša moeta wa gagwe mme a rotoga. 17Mohlanka yola a kganyelela go mo gahlanetša gomme a re: “Hle, nnoše meetse moeteng wa gago.”
18Mosetsana a re: “O ka nwa, morena,” gomme ka bjako mosetsana a rola moeta legetleng mme a o swareletša ge mohlanka a enwa. 19Ge a kgotšwe, mosetsana a re: “Ke tla gela le dikamela tša gago meetse gore di nwe di kgolwe.” 20Ka bjako a tšhollela meetse ka legopong la diruiwa mme a kganyelela sedibeng go yo di gela gape, go fihlela a nošitše dikamela tša mohlanka yola ka moka. 21Monna yoo a fela a mo lebeletše a homotše go bona ge e ka ba Morena o mo atlile leetong la gagwe.
22Ge mosetsana a feditše, monna yola a ntšha mphiri wa nko wa gauta wa theko ye kgolo, a o khwamela nkong ya mosetsana, a mo rweša le maseka a mabedi a magolo a gauta matsogong. 23A re go mosetsana yoo: “Hle, mpotše gore o morwedi wa mang. A go na le marobalo ngwakong wa tatago moo re ka robalago gona?”
24Mosetsana a mo fetola a re: “Ke nna morwedi wa Bethuele, morwa wa Nahoro le Milka. 25Go na le ditlhaka le furu ye ntši ka gešo, le marobalo a gona.”
26Ke moo monna yoo a obamego, a khunamela Morena 27a re: “A go retwe Morena, Modimo wa mong wa ka, Abrahama, yo a botegetšego go phetha se a se tshephišetšego mong wa ka. Morena o ntlišitše go meloko ya mong wa ka.”
28Mosetsana a kganyelela ngwakong wa mmagwe, a yo ba botša ditaba tšeo. 29Rebeka o be a na le kgaetšedi yo leina la gagwe e bego e le Labane, gomme yena Labane a kganyelela ka ntle a ya sedibeng seo mohlanka wa Abrahama a bego a le go sona. 30O be a bone mphiri wola wa nko le maseka matsogong a kgaetšediagwe, gomme a mo kwele ge a bolela tšeo monna yoo a mmoditšego tšona. A ya go mohlanka wa Abrahama yoo a bego a eme moo dikameleng tša gagwe sedibeng, 31gomme a re: “A re ye le nna ka gae, wena mošegofatšwa wa Morena. O reng o eme ka ntle? Ke go lokišeditše ka ngwakong wa ka, le sebaka sa dikamela tša gago ke se lokišitše.”
32Ka gona monna yoo a tsena ka ngwakong, gomme Labane a fološa merwalo dikameleng, a di fa mahlaka le furu. Ka morago ga moo a tlišetša mohlanka wa Abrahama le banna ba gagwe meetse a go hlapa maoto. 33Ge ba mo tlišetša dijo a re: “Nka se je ke sešo ka bolela se ke se tletšego.”
Labane a re: “Se bolele.”
34Monna yoo a re: “Ke nna mohlanka wa Abrahama. 35Morena o šegofaditše mong wa ka kudu, gomme ya ba mohumi. O mo file mehlape ya dihuswane, le ya dikgomo, silibera, gauta, makgoba a banna le a basadi, dikamela le dipokolo. 36Sara, mosadi wa mong wa ka, o mmelegetše morwa mola yena Sara a šetše a tšofetše. Mong wa ka o file morwa yoo tšohle tše e lego tša gagwe. 37Mong wa ka o ile a nkeniša gore ke phethe taelo ya gagwe mme a re: ‘O se ke wa nyalela morwa wa ka mosadi go basetsana ba naga ye ya Kanana, 38eupša o ye go batho ba gabotate, go meloko ya gešo, mme fao o nyalele morwa wa ka mosadi.’ 39Ka botšiša mong wa ka ka re: ‘Ke direng ge mosetsana a ka se dumele go tloga le nna?’ 40Yena a mphetola a re: ‘Morena yo ke mo theetšego ka mehla o tla roma morongwa wa gagwe a ya le wena, mme a go fa mahlatse. O tla tšeela morwa wa ka mosadi go batho ba gešo, go lapa la tate. 41Ge o ka ya go meloko ya gešo gomme bona ba gana go go neela mosadi, gona o tla bofologa go yona.’
42“Ge ke fihla sedibeng lehono, ke ile ka rapela ka re: ‘Morena, Modimo wa mong wa ka, Abrahama, hle, mphe mahlatse go seo ke se dirago. 43Ke nna yo mo sedibeng. Ge kgarebe e tlilo ga meetse, ke tla re go yona: “Hle, nnoše meetse moeteng wa gago.” 44Ge a ka mphetola a re: “O ka nwa mme ke tla gela le dikamela tša gago meetse,” a e be yena yo o mmeetšego go ba mosadi wa morwa wa mong wa ka.’ 45Ke sešo ka fetša go rapela ka pelong, Rebeka a fihla a beile moeta legetleng, a theogela sedibeng go yo ga meetse. Ka re go yena: ‘Hle, nnoše meetse.’ 46Ka bjako a rola moeta wa gagwe legetleng a re: ‘O ka nwa, mme ke tla noša le dikamela tša gago.’ Ke ile ka nwa, gomme yena a noša dikamela. 47Ka mmotšiša ka re: ‘O morwedi wa mang?’ Yena a mphetola a re: ‘Ke nna morwedi wa Bethuele, morwa wa Nahoro le Milka.’ Ke moka ka mo rweša mphiri nkong le maseka matsogong. 48Ka obama, ka khunamela Morena. Ka reta Morena, Modimo wa mong wa ka, Abrahama, yo a ntshepedišitšego ka tsela ye e lokilego gore ke tle go moloko wa mong wa ka, moo ke hweditšego morwedi wa gagwe yo a tlago ba mosadi wa morwa wa mong wa ka. 49Bjale, ge le ikemišeditše go direla mong wa ka lerato le ka potego, hle, mpotšeng; ge le se la ikemišetša, le gona mpotšeng, gomme nna ke tla bona gore ke tla dira eng.”
50Labane le Bethuele ba fetola ba re: “Ka ge taba ye e etšwa go Morena, e ka se be rena re tšeago sephetho. 51Rebeka šo; mo tšee o sepele le yena, e be mosadi wa morwa wa mong wa gago, bjalo ka ge Morena a boletše.” 52Ge mohlanka wa Abrahama a ekwa taba ye, o ile a itahlela fase a khunamela Morena. 53A ntšha dikgabišo tša silibera le tša gauta, le diaparo, a di fa Rebeka. A fa le kgaetšediagwe le mmagwe dimpho tša theko ye kgolo.
54Ka morago ga fao mohlanka wa Abrahama le banna ba ba bego ba na le yena ba ja, ba nwa, gomme ba robala moo. Ge ba tsoga e sa le bošego a re: “A ke boele go mong wa ka.”
55Fela kgaetšedi ya Rebeka le mmagwe ba re: “A mosetsana a dule le rena matšatši a e ka bago a lesome, a kgone a sepela.”
56Eupša mohlanka a re: “Le se ke la re diegiša. Morena o atlegišitše leeto la ka; a ke boele go mong wa ka.”
57Ba fetola ba re: “A re bitšeng mosetsana gomme re kweng gore yena o reng.” 58Ka gona ba bitša Rebeka, ba mmotšiša ba re: “A o nyaka go sepela le monna yo?”
A ba fetola a re: “Ee.”
59Ke moo ba lesitšego Rebeka le mofepi wa gagwe ba tloga le mohlanka wa Abrahama le banna ba gagwe. 60Gomme ba šegofatša Rebeka ba re:
“A wena, kgaetšedi,
o be mmagodiketekete!
A ditlogolo tša gago di thope metse ya manaba a bona!”61Ke moo Rebeka le badiredigadi ba gagwe ba itokišitšego mme ba namela dikamela go sepela le mohlanka wa Abrahama, gomme ba thoma leeto.
62Isaka o be a tlile lešokeng la24:62 Diphetolelo tše dingwe tša kgale di re “lešokeng la” Seheberu se re “etšwa go tla”. “Sediba sa Mophelaampona”, gomme o be a dula seleteng sa ka borwa bja Kanana. 63O be a tšwetše mašemong e šetše e le mantšiboa a ikotlolla dinao,24:63 “a ikotlolla dinao” Seheberu ga se kwagale gabotse. gomme a bona dikamela di rotoga. 64Ge Rebeka a bona Isaka, a fologa kamela ya gagwe ka pela, 65a botšiša mohlanka wa Abrahama a re: “Monna yola a lego mašemong a tlago go rena ke mang?”
Mohlanka a mo fetola a re: “Ke mong wa ka.” Ka gona Rebeka a tšea lešira la gagwe a ikhurumetša sefahlego.
66Mohlanka a botša Isaka tšohle tše a di dirilego. 67Ke moo Isaka a tsentšego Rebeka ka mošašeng woo Sara, mmagwe, a bego a dula ka go wona, gomme Rebeka ya ba mosadi wa gagwe. Isaka a rata Rebeka, mme a homotšega ka ge a be a lahlegetšwe ke mmagwe.


text:
Ke pesalome ya Dafida.
1411Morena, ke a go llela;
hle, nanoga, o tle go nna;
nkwe ge ke go llela.
2
A thapelo ya ka e go kgahle go etša seorelo;
ge ke phagamišitše matsogo a swane le sehlabelo sa mantšiboa.
3Morena, o se ntese ke bolela tše di sego tša swanela,
goba ke bolela ka lephakuphaku.
4Ntote ke se rate go dira tše mpe,
ka dira bošaedi ka boomo le badirakgopo;
ke se je menyanyeng ya bona.
5Go otlwa le go kgalwa ke moloki ka lerato141:5 “Go otlwa ... ka lerato” goba “Go otlwa ke moloki goba go kgalwa ke mogwera” ga ke go gane;
eupša go hlompšha ke bakgopo gona ke go gana nnako;
ke tla no ba rapelela le ge ba ntira gampe.
6Mohla babuši ba bona ba thetheošwa malekelekeng,
ke mohla ba tlago dumela gore ke boletše nnete.
7Marapo a bona a gašagane mojako wa bodulabahu,
a swana le dinkgetlwana tša tšhilo ye e pšhatlaganego fase.141:5-7 Ka Seheberu ditemana tše ga di kwagale gabotse.
8Nnaena mahlo a ka a lebeletše wena,
Morena, Mong wa ka;
nna ke khuta ka wena,
o se ntlogele ke ehwa.
9Ntšhireletše difung tše ba ntheilego ka tšona,
melabeng ya bona badirakgopo bao.
10Bakgopo a ba tanywe ke melaba ya bona;
ge e le nna ke iphetele sesolo.


text:
11
14:24-27
Sof. 2:13-15
Wo ke molaetša wa Modimo mabapi le Ninibe; ke lengwalo la pono ya Nahume wa go tšwa Elkoshe.
2Modimo ga a kgotlelele baphegišananaye;
Morena ke Molefetši,
o lefetša a galefile;
o itefetša ka dira tša gagwe;
o swara manaba a gagwe ka pelo.
3Morena o diega go galefa,
eupša maatla a gagwe ke a magolo,
gomme ga a lese go otla wa molato.
Mo go sepelago Morena go tsoga disesedi le madimo,
maru ke lerole la nao tša gagwe.
4O kgalema lewatle a le pšheša.
Dinoka di gopišwa ke yena.
Mašemo a Bashane le thaba ya Karmele di a oma,
gwa pona le maloba a Lebanone.
5Dithaba di šikinyega pele ga Morena,
le meboto e a gologa.
Morena a tšwelela,
lefase le a thothomela,
la roromela le badudi bohle ba lona.
6Ge a befetšwe,
ke mang a ka lwago naye?
Ke mang yo a ka kgotlelelago
kgalefo ya gagwe ye šoro?
O laumiša bogale bja gagwe boka kgabo;
maswika a pšhatlagana pele ga gagwe.
7Morena ke yo botho;
ke setšhabelo mohla wa mathata;
o hlokomela ba ba tšhabelago go yena.
8O bolaya manaba a gagwe1:8 Diphetolelo tše dingwe tša kgale di re “manaba a gagwe” Seheberu se re “lefelo la yona”.
bjalo ka lefula le le gogolago tšohle;
ba ba mo lwantšhago o a ba feleletša.
9Tše le lakanago Morena ka tšona o tla di phuhlamiša.
Motho a ka se boeletše go phegiša Morena.
10Le tla tšhungwa bjalo ka meetlwa ye e kgakganego, goba hlaga!1:10 Ka Seheberu temana ye ga e kwagale gabotse.
11Go wena, Ninibe, go tšwile ramaanomabe yo a rerago go lwa le Morena. 12Morena o re go setšhaba sa gagwe: “Le ge Baasiria ba tiile kudu mme ba atile, ba tla fedišwa ba timelela. Lena, setšhaba sa ka, ke le hlokofaditše, fela nka se sa boeletša. 13Bjale ke yo fediša go bušwa ke Baasiria ga lena, ka kgaola ditlemo tše di le tlemilego.”
14Mabapi le lena, Baasiria,
Morena o begile a re:
“Le ka se be le ditlogolo tša go tšwetša leina la lena pele.
Ke tla fediša diswantšhobetlwa le diswantšhobopša
tše di lego ka tempeleng ya medimo ya lena.
Ke tla le epela lebitla,
gobane ga le na mohola!”


text:
Skates
Diskeitse
Leina la lapa la tlwaelo
Diskeitse
Leina la tša thutamahlale
Rajidae
Bogolo
Go fihla dimetara tše 2
Boitšhupo
E bophara, mmele wa go ba nkgokolo le maphego a khutlotharo. E fapantšhwa go tšwa mahlasedi ke maphegwana a hlapi a ka morago ga ka morago ga maphego. Mebala e fapana ka godimo. Ka tlwaelo ka tlase mpeng mmala ke wa seetša.
Tshedimošo ya Kakaretšo
Lapa la Rajidae le bopša ke 18 ya tša kakaretšo le 200 ya mehuta ya diphedi. Mahlo a ka godimo ga hlogo. E na mašoba a go hema ka morago ga mahlo. E na le letlalo la makgwakgwa la go hlaba.
Mehuta ya mengwe ya diphedi a na le bangwe ba na le mehuta ya diphedi di na le tša go hlaba mothalong wa gare. Ke baji ba ka fase. Di tswala ka go phaphaša mae. Dikase tša mae di na le dintlha tše nne tše telele, e šomišwa bjalo ka tshetledi ya kase.
Phepo
Di ja dikhrustašiene le dihlapi tše nnyane. RE iphihla ka tlase ga sehlaba gomme e hlasela sebolawa.
Phatlalatšo
E direga dithempheretšheng ka moka le mawatleng a borutho a lefase.
Mehuta ye e tlwaelegilego
Skeiti sa Marega (Raja ocellata)
Lehlasedi la biskiti (Raja miraletus)
Lehlasedi la mmutlwa w aka morago (Amblyraja radiata)


text:
441Morena o re:
“Bjale theeletšang,
lena Baisraele,
bahlanka ba ka,
lena setšhaba sa ka se ke se kgethilego,
lena ditlogolo tša Jakobo.
2Ke nna Morena yo ke le bopilego,
yo ke le hlodilego;
ke le thušitše go tloga mola le tswalwa.
Le se boife, le bahlanka ba ka.
Le setšhaba se se lokilego,
se ke se kgethilego.
3“Naga ye e omilego ke tla e tšhollela meetse,
ka neša pula tša matlorotloro nageng ye e nyorilwego.
Bana ba lena ke tla ba tšhela moya wa ka,
ditlogolo tša lena ka di šegofatša kudu.
4Ba tla atlega bjalo ka mohlare wo o iketlilego,
boka meretlwanokana ya kgauswi le meela ya meetse.
5“Motho o tla re:
“ ‘Nna ke wa Morena,’
yo mongwe a re yena ke wa setšhaba sa Israele.
Yo mongwe o tla ngwala leina la Morena seatleng,
a ipitša wa setšhaba sa Modimo.”
6
Kut. 1:17
2:8
22:13
Morena, Kgoši ya Baisraele,
Mohlakodiši wa bona,
yena Morena Ramaatlaohle, o re:
“Ke nna Mathomo,
ebile ke nna Mafelelo,
ga go modimo ka ntle le nna.
7Kgane ke mang yo a ka dirago tše ke di dirilego?
Ke mang yo a ka bego a porofetile a mpotša tšohle tše di bego di tlilo direga,
go tloga gona kua mathomothomong go iša go sa felego?44:7 Ka Seheberu temana ye ga e kwagale gabotse.
8Setšhaba sa ka,
le se ke la boifa la gakanega!
Le a tseba gore go tloga kgalekgale ke boletše tšohle tše di bego di tlilo direga,
gomme lena le dihlatse tša ka.
Na go na le Modimo wo mongwe?
Ruri, ga o gona modingwana wo mongwe wo maatla wo ke o tsebago.”
9Bohle ba ba dirago medimo ya diswantšho ke dilofela, le yona medingwana yeo ya bona ba e ratago ga e ne mohola. Ba ba rapelago medingwana yeo ba foufetše, ga ba tsebe selo; ba tla lešwa dihlong. 10Go dira seswantšhobopša ka tshipi mme wa se rapela wa re ke modimo go holang? 11Mang le mang yo a se khunamelago o tla goboga. Ba ba dirago medimo ya diswantšho ke batho ba nama. A ba kgoboketšwe ba sekišwe – ba tla tšhoga mme ba lewa ke dihlong.
12Morulatshipi o tšea tshipi a e kgatlakgatla mollong ka marago a selepe. Ka diatla tše di tiilego o kgatla tshipi yeo ka dinoto tša mehutahuta, a dira modimo wa seswantšho. Ge a ntše a šoma o swarwa ke tlala, a felelwe ke maatla; ge a sa nwe meetse o a lapa.
13Mmetli o ela kota ka thapo. O thala seswantšho godimo ga yona ka mošidi, a e swayaswaya, a e betla ka dipetlwane gomme a e ntšha seswantšho se sebotse sa motho wa monna, a tla a se bea ka ntlong. 14A ka rema mesedere goba meeike ya mehutahuta, goba a ipšalela mohlare wo mongwe ka sethokgweng. A ka no bjala le morula gomme pula ya o godiša. 15Motho o dira dikgong ka kota ye nngwe ya mohlare, a gotša mollo a o ora, goba a apea bogobe; ka ye nngwe a itirela modingwana a o obamela. 16Ka ye nngwe kota o gotša mollo a beša nama, a e ja, a khora. O a ikomoša a re: “Agaa, ke ruthetše! Mollo wo ga se ka bose!” 17Ka kota ye nngwe ye e šetšego o betla modimo wa seswantšho, a khunamela pele ga wona, a o obamela, a o rapela a re: “O modimo wa ka – mphološe!”
18Batho ba mohuta woo ga ba tsebe ebile ga ba kwešiše se ba se dirago. Morena o ba khupeditše mahlo, a ba retetša le dipelo gore ba se kwešiše. 19Mmetli wa medimo ya diswantšho ga a iše taba ye hlogong; le gona ga a ne tsebo le kwešišo ya go re: “Etse dikota tše dingwe ke goditše mollo ka tšona ka apea bogobe ka beša le nama, ka ja. Ka kota ye nngwe ye e šetšego ka betla seswantšho se sa go šišimiša. Bjale nka napa ka khunamela kota ya kotakota?”
20Go dira bjalo go no swana le go koma melora. Menagano ya motho yoo ya go iphora e mo lahleditše mo e lego gore a ka se sa thušega. Ga a lemoge gore seswantšhobetlwa se a se swerego ga se modimo le gatee.
21Morena o re:
“Lena Baisraele, ditlogolo tša Jakobo,
gopolang taba ye:
Le bahlanka ba ka.
Ke le hloletše gore le be bahlanka ba ka,
gomme nka se tsoge ke le lebetše.
22Ke fedišitše bokgopo bja lena bjalo ka kgodi,
le dibe tša lena bjalo ka leru.
Boelang go nna ka gobane ke nna ke le phološitšego.”
23Hlabang mekgolokwane, lena magodimo,
ka gore Morena o phološitše setšhaba sa gagwe!
Duduetšang lena magolobitla a lefase!
Goang ka lethabo, lena dithaba,
gotee le lena mehlare yohle ya sekgwa,
ka gobane Morena o phološitše ditlogolo tša Jakobo,
gomme a ikgethwafatša setšhabeng sa Israele.
24“Ke nna Morena, Mophološi wa lena;
ke nna ke le hlodilego.
Ke nna Morena,
Mohlodi wa dilo tšohle.
Ke nna ke le noši ke phurulotšego magodimo;
ge ke ala lefase ga go yo a nthušitšego.
25
Didupe ke di fetoša mašilo,
mehlolo ya baprofeta ba maaka ke e dira lefeela.
Ke bontšha gore bahlale ba a phoša,
le gore bohlale bja bona ke botlaela.
26Eupša tše di bolelwago ke mohlanka wa ka ke a di tšweletša,
le maikemišetšo a ka ale a begelwago ke batseta ba ka ke a a phethagatša.
Ke botša Jerusalema gore batho ba tla buša ba dula gona,
le metse ya Juda gore e tla agwa ka lefsa.
Marope a yona ke tla dira gore a tsošološwe.
27Ke laela lewatle gore le pšhe,
ke gopiša le dinoka.
28
Esra 1:2
Ke botša Korese ke re:
‘Ke wena o tlago ba mohlokomedi wa setšhaba sa ka;
o tla dira tše ke nyakago gore o di dire:
O tla laela gore Jerusalema e tsošološwe,
le gore metheo ya Tempele e agwe.’ ”


text:
African Rhino
Tšhukudu
Tsebišo
Diamuši tše di lemogwa ga bonolo ka seemo sa tšona le manaka phatleng. Ditšhukudu di na le sebete gomme o ka di bona di fula le ditau, le ditau ka go bonagala di se be le taba ka go swana. Magodu a go bolaya ditšhukudu a rwešwa maikarabelo ka molato wa phokotšo ya go ata ga ditšhukudu.
Kua Phakeng ya bosetšhaba ya Kruger Tšhukudu e Tšhweu (Ceratotherium simum) go a direga gore o di hwetše sethokgweng magareng ga Sabie le noka ya dikena, le mabapi le Shingwedzi rest le Letaba . Tshukudu e ntsho (Diceros bicornis) e hwetšwa sethokgweng se se pitlanego sa meetlwa kua Borwa bja Kruger magareng ga Skukuza le Pretoriuskop gape le kua tlase ga Sabie kgauswi le ledibogo la di.
Mokgwa le ka nalo ye Ditšhukudu di robalago
Ditšhukudu di otsela di eme goba di patlame nako ya go lekana di-iri tše 8 ka letšatši di fela di khutša kgafetša. E ka fihlelwa e otsela ka fase ga mohlare ge letšatši le fiša, eupsa ge e robala borokolo bjo bo golo, di robala ka lehlakore gomme maoto a kobegile.
Mokgwa o di iphodišago ka gona
Mo letšatšing le le fišago ditšhukudu di ikhutša meriting wa mohlare, goba di hwetše mo go bego sebaka sa go pitika ka lerageng. Leraga ga le e fodiši feela, eupsa le thibela letlalo go dinwamadi le letšatši. Ditšhukudu di atiša go sepela gantšhi bošego, kudu mola go fodile e bile go kgonega. Gape di tla nwa meetse ge a humanega.
Lenaka la tšhukudu le dirilwe ka eng le gona goreng le nyakwa ga kaka?
Lenaka la Tšhukudu ga le ya dirwa ka moriri o o patagantšwego go ya ka moo go kilego gwa gopolwa, eupša le dirilwe ka Keratini (e lego yona e dirago manala, monotlo le ditlhako tša diphoofolo). Lenaka le le nyakwa kudu ka kgopolo ya gore le dira melemo. Kua Yemen lenaka le le šomišwa go dira boswaro bja mefaka e neewago masogana a boemeng bja go ba banna.
Phapano magareng ga Tšhukudu e ntsho le ye tšhweu ke eng?
Gago phapano ka mmala magareng ga diphidi tše pedi, ka ge leina la tšhukudu e tšhweu le tšwa hlalošong ya molomo e le go, “Wyd” goba “Wide” (bulegilego). Molomo wa Tshukudu e ntsho ke wa go kobega go fapana le wa sephara wa Tšhukudu ye Tšhweu. Tšhukudu e fula bjanye bjo nyennyane gomme Tšhukudu e ntsho e e fula mehlare le bjanye bjo bo telele, ke ka moo melomo ya tšona e fapanego. Go ne phapano ka bogolo, gomme Tšhukudu e tšhweu ke e kgolo go tšona ka bobedi.


text:
11
Šea maina a barwa ba Jakobo bao ba ilego ba ya le yena Egepeta, yo mongwe le yo mongwe le lapa la gagwe: 2Rubene, Simeone, Lefi, Juda, 3Isakara, Sebulone, Benjamene, 4Dane, Naftali, Gade le Asere. 5Batho ka moka ba leloko la Jakobo ka madi e be e le ba masome a a šupago; Josefa, morwagwe, yena o be a šetše a le Egepeta. 6Josefa le bomorwarragwe ka moka le batho ka moka ba mehleng yeo ba ile ba hwa. 7
Fela Baisraele, ditlogolo tša Jakobo, ba ba le thari ba ata kudu, ba ba le maatla gagolo mme ba enela, ba tlala naga ya Egepeta.
8
Ka morago ga lebaka gwa bewa kgoši ye mpsha Egepeta ye e bego e sa tsebe selo ka Josefa. 9Ya re go batho ba yona: “Bonang! Baisraele ba ba ata kudu, ba ba le maatla go re feta. 10
Ge ntwa e ka tsoga ba ka ema le manaba, ba lwa le rena mme ba tšhaba nageng ye.1:10 “tšhaba nageng ye” goba “buša naga ye” A re logeng maano gore ba se hlwe ba ata go ya pele.” 11Ka fao Baegepeta ba beela Baisraele bahlapetši ba go ba šomiša sekgoba, gore ba ba fetše maatla ka go ba diriša mešomo ye boima. Baisraele ba agela kgoši metse ye megolo ya polokelo ya Pitome le Ramsese. 12Eupša ge Baegepeta ba gatelela Baisraele kudu, ya ba moo Baisraele ba atago go fetišiša, ba tlala naga moo e lego gore Baegepeta ba ile ba thoma go tlalelwa. 13Ba napa ba gapeletša Baisraele bokgoba ka sehlogo; 14ba ba galakišetša bophelo ka go ba gapeletša mediro ye boima ya maraga le ditena le mediro ka moka ya mašemong ka sehlogo se segolo.
15Bjale kgoši ya Egepeta ya bolela le babelegiši ba basadi ba Baheberu; leina la yo mongwe e be e le Shifra, la yo mongwe e le Pua. 16A re go bona: “Le hlokomeleng ge le belegiša basadi ba Baheberu; ge le hwetša leseana e le mošemane le le bolaye, fela ge le hwetša e le mosetsana le le lese le phele.” 17Fela babelegiši ba be ba boifa Modimo mme ba se ke ba dira ka moo kgoši a ba laetšego, eupša ba lesa bašemane ba phela. 18Ka gona kgoši a bitša babelegiši a re go bona: “Le direlang taba ye? Le reng le lesa bašemane ba phela?”
19Bona ba fetola kgoši ba re: “Basadi ba Baheberu ga ba swane le basadi ba Baegepeta; ba Baheberu ba belega sesolo, mme pele mmelegiši a fihla go bona ba be ba šetše ba belege.” 20-21Ka ge babelegiši ba be ba boifa Modimo, Modimo a ba fa bana. Gomme Baisraele ba fela ba ata ba eba le maatla kudu.
22
Ke moo kgoši a laetšego setšhaba sa gagwe ka moka a re: “Mošemanyana yo mongwe le yo mongwe wa Moheberu yo a belegwago le mo lahlele ka nokeng ya Naele, fela banenyana le ba lese ba phele.”


text:
Brittle Stars
Naledi Ya Go Kgaoga Bonolo
Leina La Lapa La Tlwaelo
Naledi Ya Go Kgaoga Bonolo
Leina Le Lengwe La Yona
Serpent stars, Basket stars
Leina La Tša Thutamahlale
Ophiuroidea
Bogolo
Diatla tša go fihla disentimetara tše 60
Boitšhupo
E sephaphathi, bjalo ka papetlasediko, mmele wo sediko le diatla tše hlano goba go feta. Mekokotlo ye me nnyane e gola ka diatleng tšeo di dirago gore di lebelege di le ‘bowa’. Molomo o lego mo mpeng. Ga go na le motete ka godimo. Mebala e fapana ka botsothwa, boso, olifi, bošweu, bokhubedu le mmala wa namune e tlwaelegile.
Tshedimošo Ya Kakaretšo
Ophiuroidea e welago ka fase ga Echinodermata phylum, yeo e akaretšago Mafofa ka le Dinaledi tša lewatle, Diphara tša lewatle le diurchin tša lewatle. Di šomiša diatla go sepela sepela. Diatla di kgaoga bonolo, ke ka lebaka leo e filwego leina le. Diatla di ka kgona go mela gape. Di belegiša ka go ntšhetša mae ka ntle lewatleng la go bulega. Diphedi tše dingwe di elamela bafsa ka gare meeleng ya tšona.
Phepo
Di ja didetritus, dikhrustašiene tše nnyane le diboko. Tša go ja dibodu.
Phatlalatšo
E bonala ka dithempheretšheng ka moka tša le mawatleng a lefase.
Mehuta Ye E Tlwaelegilego
Naledi yago kgaoga bonolo - Ophiarachna affinis
Naledi ya go kgaoga bonolo - Ophiothrix purpurea


text:
111Morena o file Moshe le Arone melawana ye 2ya Baisraele. Le ka ja phoofolo efe goba efe ya nageng 3ye e nago le ditlhako tša mapharo gape ye e otlago. 4-6Eupša le se ke la ja dikamela le dipela le mebutla. Tše di swanetše go tšewa gore di tšhilafetše; di a otla, eupša ga di ne ditlhako tša mapharo. 7Le se ke la ja dikolobe. Di swanetše go tšewa gore di tšhilafetše; di na le ditlhako tša mapharo, fela ga di otle. 8Le se ke la ja diphoofolo tše le ge e le go kgwatha ditoto tša tšona; di tšhilafetše.
9Le ka ja dihlapi tša mohuta ofe le ofe tše di nago le diphegwana le magapi, 10eupša se sengwe le se sengwe se se phelago ka meetseng se se ne diphegwana le magapi se tšhilafetše. 11Dibopiwa tša mohuta woo di swanetše go tšewa gore ke ditšhila go lena. Ga le a swanela go di ja le ge e le go kgwatha ditoto tša tšona. 12Se sengwe le se sengwe se se phelago ka meetseng mme se se ne diphegwana le magapi ke ditšhila go lena.
13-19Dinonyana tše di latelago le se ke la di ja; ke ditšhila go lena: manong, le dintšhu, le maaka ka mehuta ya ona, le dipekwa ka mehuta ya tšona, le magokobu ka mehuta ya ona, le dimpšhe, le maribiši ka mehuta ya ona, le digotšane ka mehuta ya tšona, le dikokolohute, le megole, le bomašianoke ka mehuta ya bona, le dikukuku, le bomankgaganyane ka mehuta ya bona.
20Dikhunkhwane ka moka tše di nago le diphego di tšhilafetše, 21ntle le tšeo di nago le maotwana a di tabogatabogago ka ona. 22Le ka ja tšie ya segongwane ka mehuta ya yona, le ditatakgope ka mehuta ya tšona, le mehloro ka mehuta ya yona, le ditlhakwanapitsi ka mehuta ya tšona. 23Eupša dilo tše dingwe tše nnyane tše di nago le diphego gape di nago le maotwana a mane di swanetše go tšewa gore ke ditšhila go lena.
24-28Yo a ka kgwathago ditoto tša diphoofolo tše di latelago o tla tšhilafala go fihlela mantšiboa: diphoofolo ka moka tša ditlhako, ge e se ge ditlhako tša tšona e le mapharo gomme di otla, le diphoofolo ka moka tša maoto a mane tša borofa. Yo a ka rwalago ditoto tša tšona o swanetše go hlatswa diaparo tša gagwe, eupša o tla fela a sa tšhilafetše go fihlela mantšiboa.
29-30Dirunya le magotlo le mahohomedi le mekgaritswane ye mengwe le maobu di swanetše go tšewa gore di tšhilafetše. 31Yo a ka di kgwathago di hwile o tla tšhilafala go fihlela mantšiboa. 32Gomme ge di ka wela godimo ga selo se sengwe di hwile, se tla tšhilafala, e ka ba se se dirilwego ka kota goba lešela goba mokgopa goba lesaka, go sa kgathalege gore se šomišwa go dira eng. Selo seo se inwe meetseng, eupša se tla no ba se tšhilafetše go fihlela mantšiboa. 33Gomme ge ditoto tša tšona di ka wela ka pitšeng ya letsopa, se sengwe le se sengwe se se lego ka go yona se tla tšhilafala, gomme pitša yeo le e pšhatle. 34Dijo tše di loketšego go lewa, ge di ka tšhelwa ka meetse a a tšwago ka pitšeng yeo, di tla tšhilafala, le seno sefe le sefe se se lego ka pitšeng yeo se tšhilafetše. 35Selo sefe le sefe se se ka welwago ke ditoto tša dilo tšeo se tšhilafetše; ge e ka ba onto goba setofo sa letsopa se pšhatlwe; 36ge e le mothopo goba molete wa meetse wona ga o tšhilafale, go tšhilafala se se ka kgwathago ditoto tša tšona tše di wetšego ka go wona. 37Ge setoto sa tšona se ka wela godimo ga peu ye e yago go bjalwa, peu yeo e ka se tšhilafale. 38Eupša ge peu yeo e ka welwa ke setoto sa tšona e šetše e innwe ka meetseng, gona peu yeo e tšhilafetše.
39Ge phoofolo ye e lewago e ka hwa, yo a ka e kgwathago o tla tšhilafala go fihlela mantšiboa. 40Gomme yo a ka jago nama ya yona, a hlatswe diaparo tša gagwe, fela o tla fela a sa tšhilafetše go fihlela mantšiboa; yo a ka rwalago setoto seo o swanetše go hlatswa diaparo tša gagwe, fela o tla fela a sa tšhilafetše go fihlela mantšiboa.
41Le se ke la ja segagabi sefe le sefe, 42e ka ba se se sepelago ka mpa, goba ka maoto a mane, goba ka maoto a mantši – tšohle di tšhilafetše. 43Le se ke la itšhilafatša ka go ja se sengwe sa tšona. 44
1 Pet. 1:16
Ke nna Morena Modimo wa lena, gomme ineeleng go nna, mme le beng ba bakgethwa, ka gore nna ke yo mokgethwa. 45Ke nna Morena yo ke le ntšhitšego Egepeta gore ke tle ke be Modimo wa lena. Le beng ba bakgethwa, ka gobane nna ke yo mokgethwa.
46Woo ke wona molao mabapi le diphoofolo, le dinonyana, le diphedi tšohle tša ka meetseng, le digagabi tšohle. 47Molao wo ke wa gore le kgethologanye se se hlwekilego le se se sego sa hlweka, diphedi tše di ka lewago le tšeo di sego tša swanela go lewa.


text:
131Morena o mpoditše gore ke yo ithekela borokgwana bja ka gare mme ke bo apare; eupša a ntaya gore ke se ke ka bo hlatswa. 2Ka gona ka bo reka, bjalo ka ge Morena a ntaetše, ka bo apara. 3Morena a bolela le nna gape a re: 4“Eya nokeng ya Yufratese gomme o ute borokgwana bjoo bja ka gare ka mongeng wa letlapa.” 5Ke moka ka yo bo uta kgauswi le Yufratese, bjalo ka ge a ntaetše.
6Ge go fetile lebaka le letelele Morena a mpotša gore ke boele Yufratese, ke yo tšea borokgwana bja ka gare bjola a ntaetšego gore ke bo ute gona. 7Ka gona ka boela morago, gomme ka fihla ka fata moo ke bego ke bo utile gona ka bo ntšha. Fela bo be bo senyegile bo se sa na mohola.
8Ya ba Morena o bolela le nna gape o re: 9“Ke gona ka mo ke tlago fediša boikgantšho bja Juda le boikgogomošo bjo bogolo bja Jerusalema. 10Setšhaba se se sebe se gana go ntheeletša. Ba ne kgang. Ba itirela se ba se ratago; ba ya medimong ye mengwe go e loba le go e khunamela. Ka lebaka leo, ba tlilo swana le borokgwana bjoo bja ka gare bja go se be le mohola. 11Bjalo ka ge borokgwana bja ka gare bo kgomarela motho lethekeng, ke be ke holofetše gore batho bohle ba Israele le ba Juda ba tla nkgomarela. Ke be ke direla gore e tle e be setšhaba sa ka, gomme ba ntsebagatše ditšhabeng tše dingwe, ba nthete, ba be ba ntumiše; fela bona ga se ba theeletša. Ke realo, nna, Morena.”
12“Botša setšhaba sa Israele gore Morena Modimo wa bona o re dipitša tšohle di bopetšwe go tšhelwa beine. Bona ba tla go fetola ba re ba a tseba gore dipitša tšohle di bopetšwe go tšhelwa beine. 13Ke moo o swanetšego go ba botša gore nna, Morena, ke re bohle ba ba agilego nageng ye, magoši, bona e lego ditlogolo tša Dafida, le baprista, le baprofeta, le badudi bohle ba Jerusalema ke tla ba tagiša beine. 14Ka morago ke tla ba pšhatla ka go ba thulantšha, ka thulantšha barwa le botatagobona. Ke tla ba fediša ke se na lešoko, le kwelobohloko, le kgaugelo.”
15Hlwayang tsebe le theeletše,
le se ikgogomoše,
gobane Morena o a bolela.
16Hlomphang Morena Modimo wa lena pele leswiswi le swara,
pele swahlane e tšeatšea.
Le tla re le letetše seedi a se fetoša monyama,
ya ba leswiswi la kgampipi.
17Ge le sa theeletše,
ke tla lla ke iphihlile,
ke llišwa ke boikgogomošo bja lena;
ke tla lla gabohloko ke ediša meokgo,
ka ge setšhaba sa Morena se thopilwe.18Morena a re go nna:
“O botše kgoši le mmagokgoši13:18 “mmagokgoši” goba “mmakgoši”
gore ba fologe ditulong tša bona tša bogoši,
gobane kgare tša bona tše dibotse di wele hlogong.13:18 Diphetolelo tše dingwe tša kgale di re “di wele hlogong” Seheberu ga se kwagale gabotse.
19Metse ya Juda ya ka borwa e dikaneditšwe;
ga go motho yo a kago e hlakodiša.
Batho bohle ba Juda ba thopilwe,
ka moka ba išitšwe bothopša.”
20Jerusalema, lebelela!
Manaba a gago a etla a tšwa leboa!
Se kae setšhaba sela o bego o se filwe gore o se diše bjalo ka mohlape,
sona sela o bego o ikgantšha ka sona?
21O tla reng ge batho bale o ba tlwaeditšego go ba badirišananago ba se bea babuši ba gago?13:21 “O tla reng ... ba gago?” Seheberu ga se kwagale gabotse.
O tla swarwa ke lešoko bjalo ka mosadi a belega.
22Ge o ka ipotšiša gore ke ka lebaka la eng
o otlwa ka mokgwa wo,
o tsebe gore ke ka lebaka la bontši bja dibe tša gago,
ge o ile wa apolwa mesese mme wa katwa.
23Kgane motho yo moso a ka iphetola mmala,
goba nkwe ya itloša mebalabala?
Ge eba go ka kgonega,
gona le wena o itlwaeditšego go dira tše mpe o ka kgona go dira tše di lokilego.
24Morena o re:
“Ke tla phatlalatša badudi ba gago ba phatlalala bjalo ka mooko wo o gogolwago ke phefo ya leganata.
25Ke sona se se go lebanego,
ke sona se ke ikemišeditšego go go dira sona,
ka gobane o ntebetše mme wa bota medimo ye e sego ya nnete.
26Nna mong ke tla go apola mesese ka go khurumetša sefahlego ka yona gore o bonelwe ke batho.
27Ke go bone kua mebotong lešokeng o otswa,
o duma tša bohlola,
o gweba ka thobalo mo go lešago dihlong.
Joo, Jerusalema, o yo madimabe!
Ge o sa itlhwekiše o yo feletša kae?”


text:
Coat of Arms ke Sefoka ke mmušo gomme ke seka sa pono sa godimo sa sešupo sa setšhaba sa rena. Ka tlwaelo le leswao la naga/ Coat of Arms e be e dirišwa bjalo ka setempe go netefatša gore melaetša e ngwadilwego e se ke ya senywa le le go laetša bonnete bja gore ke mang yoo a ngwadilwego molaetša.
Tirišo ya leswao la naga/ Coat of Arms la Afrika Borwa lehono e bontšha gore tokumente e amogetšwe ke Mopresidente wa Afrika Borwa le gore taolo e filwe go tokumente yeo e na le kwešišo ya setempe sa Leswao la naga/ Coat of Arms go yona.
Leswao la Naga le le mpsha la Afrika Borwa le ile la bewa semmušo ka 27 Aprele 2000, ka Letšatši la Tokologo. Phetogo ya Leswao la Naga e be e le go bolela ka ga phetogo ya temokrasi le go tliša moya wa setee go Maafrika Borwa ka moka.
Ka 7 Setemere 1993, Multi-Party Negotiating Council ya Afrika Borwa e kgethile maswao a bosetšhaba a Khomišene go thoma go nyaka ditlhamo tša mswao a mafša a Afrika Borwa, folaga le koša ya setšhaba. Ba kgopetše setšhaba sa Afrika Borwa go hlagiša dikgopolo, go tšwa go dikgopolo tše le Kabinete, tshekatsheko e ngwadilwe.
The Government Communication and Information System (GCIS) e ile ya kopana le mokgatlho wa moakanyetšo wa Afrika Borwa, sehlongwa sa kakaretšo sa tlhamo seo emelago barekišetši bja Afrika Borwa ka bophara, go boledišana le baakanyetši ba lesome ba maemo a godimo. Bahlami ba ba bararo ba ile ba kgethwa go hlagiša dikgopolo tša bona go Kabinete.
Moakanyetšo wa Mna Iaan Bekker e ile ya kgethwa go šomišwa go Coat of Armns e mpsha. Ke Molaodi wa foote, Cone & Sehlopha sa Belding.
Tlhamo ya Leswao la Naga e na le dika tša sehlopha tša go beakanywa ka mananeo a go lekalekanela a dibopego tša mae tše di beilwego godimo ga ye nngwe le ye nngwe. Sebopego sa lee sa ka fase se emela motheo gomme se na le dintlha tše mmalwa. Ntlha ya mathomo go se motto – ‘! ke e:/xarra //ke’ - yeo e ra go ‘kopano ya batho ba go fapafapana’.
Se se bewa ka gare ga karalo ya sediko se se tala. Karolo ya sediko e tlaleletša ke melomo ya ditlou e mebedi ya go lebelela ka godimo. Ka gare ga sediko go na le ditsebe tša korong tše pedi, tšeo di di šomago bjalo ka tšhireletšo. Sebopego sa tšhireletšo se laetša toromo gomme ka gare ga sebopego go na le dibopego tša batho tše pedi, tša go thalwa ka tsela ya bokgabo bja Khoisan.
Godimo ga thebe go na le lerumo le knobkierie tšeo di beilwe ka yuniti e tee. Dilo di hlama sebopego sa nkgokolo, motheo. Godimo ga motheo go na le sebopego sa nkgokolo sa go namelela, motheo wa sona o bopilwe ke kgoši protea. Dipetal tša protea di na le dibopego tša khutlotharo, se se tliša mogopolong sebopego sa Afrika. Letšatši leo le tšwago godimo ga bogomapono le ka gare ga mafego a mongwaledi dinonyana, gomme di feleletša sebopego sa nkgokolo.
Godimo ga thebe go ke lerumo le knobkierie bjalo ka ge di beilwe go tshela yuniti. Dilo tše tša ka fasana ga sebopego sa nkgokolo, motheo. Tokelo ya ka godimo ga motheo wa go na le sebopego sa nkgokolo sa go namelela, wo o bopilwego ke kgoši Protea. Go protea petals di ka mogopolong wa e triangular sebopego sa Afrika.
Ka godimo ga Kgoši protea ke Mongwaledi wa dinonyana le protea e bopa matswele a yona. Mongwaledi wa dinonyana, o na le mafego o go lebelela godimo, ao a feleletša sebopego sa Oval ya go namelela. Letšatši leo le tšwago ka gare ga Mongwaledi dinonyana wings, yeo e feleletšago sebopego sa oval se se namelelago.
Kopano ya dinkgokolo tše pedi e hlola kwano ya go robega magareng ga dintlha gomme se se hlola moakanyetšo wa moswananoši wo botse.Translated by Lebogang Sewela


text:
Lefelo la Sehlakahlake sa Robben
Bokgole bjo bo Kopana go Tloga ka Lebopong la Motse Kapa
Sehlakahlake sa Robben se ka lefelong la bokgole bjo bo kopana go tloga lebopong la Motse Kapa. Ke ka tebegong ya Table Bay, Bloubergstrand, Sea Point le Camps Bay, gomme e bonala ga botse go tloga ka godimo ga Thaba ya Tafole. E dutše ka dikhilometara tše ka bo go 10 go tloga ka V&A Waterfront, le dikhilometara tše ka bago tše 7 go tšwa khiwiting ya lewatle ka Bloubergstrand. Ka ntle le bokgauswi bja yona le Motse Kapa, sehlakahlakeng ka tlhago se arogane go tšwa motse kgolong ka go tonya go kopana ga go tšhoša, lewatle la go hkahlakana. Ke kopanyo ye e sa tsepamago ya go sa fihlelege le phihlelelo yeo e dirilego Sehlakahlake sa Robben se be kgolegelo ya mohola.
Ntlha ya godimodimo ye e ka sehlakahlakeng ke Mmoto wa Minto, o eme dimetara tše ka bago 30 go tša ka boemong bja godimomo bja lewatle, le ntlo seetša e nago le maatlakgogedi e eme godimo ga go namelela go ga fase. Botebo bja lewatle magareng ga Sehlakahlake sa Robben le motse kgolo gape ke dimetara tše ka bago tše 30, gomme sehlakahlake se kopana le motse kgolo ka sala ya naga yeo e inetšwego.
Ke be ke le mahlatse go fiwa sebaka sa go dira se ka bonna, gomme nka bolela ka potego gore go sepela ka mathokong a sehlakahlake e be e le namelelo ye nngwe ya go abela ya bophelo bja ka....more
Lehono, motse ke legae la 150 ya badudi ba go ya go ile. Ba tsentšha bašomi ba musiamong, bahlahli ba kgolegelo, Bolaodi bja Maemakepe a Bosetšhaba, bohlokomedi ba ntlo ya seetša, Kgoro ya Mešomo ya bašomi le ba mmalwa ba go e rata kudu go tšwa matšatšing...more
Baeng ba dumelelwa go sepela go feta seleng le go tšea ya diswantšho, eupša diswantšho di ka se hlagiše ka bonolo go tswalelwa go gonnyane ga sele....more
Ntlhakgolo ya leeto ka nnete ke go namela sekepe sa go ya sehlakahlakeng. Sekepe se tšea metsotso ye 30 ya go ya le go boa, gomme dipono tša Motse Kapa le Thaba ya Tafole di a kgahliša....more
Leeto la semmušo le tšea diiri tše tharo goba tše nne, go akaretšwa le go namela sekepe....more
Ka morago ga leeto la pese, baeng bao ba bewa ka monyakong wa Tšhireletšo ya Godimodimo ka kgolegong ka leetong la maikutlo le kgatelelo ka kgolegong....more
Ka 1948, Mokgatlo wa Nationalist o fenytše (batšhweu) ditlhophokakaretšo gomme Smuts o bile a tlošwa....more
Maemo a ka sehlakahlakeng nakong ya bo1700 a boima go a tseba ka lebaka la tlhokego ya dingwalwa le go sa be gona ga meago ya kokeletšo, eupša motho a ka nagana gore e be e se boiphelo bja boitapološo....more
Ka 1986, dipilara tše mmalwa tša melao ya kgethologanyo e be e phumotšwe, ya go swana le Molawana wa Manyalo a Kopanela le wa go hloiwa go fetiša Melao ya Dupukana tša Boitšebišo....more
Baetapele le baemedi ba African National Congress e be e le ba mathomo ba go romelwa kgolegong....more
Sehlakahlake sa Robben se thomile go šomišwa ke BaYuropa, bjalo ka boemo bja go ba le mohola go bathala ba go swarwa ke tlala ge ba le tseleng ya bona ya go ya Bohlabela....more
Sehlakahlake se šoro ka go fiša ka selemo gomme ka marega se tonya ka go kgahla....more
Ye e tsebjago botse bjalo ka lefelo leo le Nelson Mandela a feditšego mengwaga ye e ka bago ye 30 ya bophelo bja gagwe, Sehlakahlake sa Robben se na le histori ya go tšwela pele ye bohlokwa ya Aforika Borwa....more
E sepela go ya godimo ka ditepising tše di sephara tša leswika gomme o sepele ka mabating a ma telele, a galase, gomme leeto la gago go ya Sehlakahlakeng sa Robben le thomilwe....more
Sehlakahlake sa Robben e be e le lefelo la maleba la go romela batho ba go lwala ka hlogo, bahloki ba go hloka kudu ba go ba le malwetši a go se fole, bao ba ka bego ba tlišitšego kgatelelo mo baduding ba go phetšego ga botse ba Aforika Borwa....more
Mengwageng ya go tšwa ka 1936 go ya 1960 e be e le ya go ikgogomoša kudu bophelong bjo bo šoro kudu ka sehlakahlakeng....more
Se be se sa šoma ka botlalo nakong yeo, gomme dikgopolo tša ka tša lefelo la go ba leswiswi la go hlonama fao go be go nkga hlokego ya kholofelo e bego e le moya wo mokoto o fegilwe wa letswai....more


text:
Ge e le gore Afrika Borwa e be e le motho, leswao la naga le tla le swana le mosaeno. Leswao la naga le laetša setempe sa semmušo goba setempe sa mangwalo a semolao, go swana le setifikeiti sa ngwana sa matswalo.
E ka šomišwa gape bjalo ka seka ka dikhoine go bontšha gore ke tša semmuš le Afrika Borwa. Leswao la naga la bosetšhaba le na le dika tše mmalwa, se senngwe le se senngwe se na le tlhalošo yeo e itšego, go thuša go botša kanegelo ya Afrika Borwa.
Ge Leswao la naga le bulwa se semmušo mo Kwaggafontein ka 27 Aprele 2000, Mopresidente Thabo Mbeki o file polelo: “Lehono, ka Letšatši la Tokologo ya rena, re kgobokane mo go bula seka se sengwe sa boitsebišo bja setšhaba, Leswao la naga la rena le lefsa.
Ke bobedi bja Afrika Borwa le Afrika. Ke bobedi bja Afrika le lefase. E dirišwa go tsoša maikutlo a nako ye fetilego, bodulo bja rena bja sebjale le bokamoso bja rena bjalo ka ge bo ntše bo tšwelela pele ga rena. Go emela boitšhupo bja tšwetša ya batho ba Afrika Borwa. Ka leswao la naga le, re bega go dinako tše fetilego. Re nyaka go amogela tša setlogo sa batho ba rena, ka go šupa hlompho ya rena ya kamano magareng ga batho le tlhago.
E kgoboketša dinako ge batho ba rena ba be ba dumela gore go be go na le kgapeletšo ya tsenelela ya tlhago yeo e amanago le batho bao ba phelago le bao ba hwilego. E fa tlhompho go naga le kontinente ya rena bjalo ka Cradle of botho, bjalo ka ge lefelo leo bophelo bja batho bo thomilego gona. Seswantšho sa bogareng sa sefoka sa rena se sefsa ke nonyna ya mongwadi ye kgolo ka diphego tše emišitšego.
Mošireletši yo ke nonyana yeo e bolayago dinoga e be e re šireletša kgahlanong le bao ba tla re gobatšago. Ka godimo ga nonyana ke letšatši, maatla ao a fago bophelo mola a emelago le ntwa ya leswiswi le phenyo ya seemo sa kutollo, tsebo le kwešišo ya dilo tšeo di bego di fihlilwe, le go tšweletša bophelo bjo bofsa - setšhaba sa rena se sefša ka ge se tšwelela ebile se tšwela pele. Ka fase ga nonyana, ke protea, letšoba la tlhago la naga ya rena leo le emelago botse, leo le kwano ya ditšo tša rena, go mela bjalo ka setšhaba bjalo ka ge re gola go ya letšatšing.
Ditsebe tša korong ke dika tša monono wa naga ya rena tšeo di fago phepo go batho ka millennia ka ge e tla dira bjalo go ya go ile. Manakana a tlou ya Afrika, ao a tšweletšago ka bobedi a emetše banna le basadi, a šupa bohlale, go se fetoge le maatla. Ka gare go eme seširo seo e emetšego tšhireletšo ya rena go tšwa go lešika le nngwe ya go le lengwe. Ka godimo ga yona, mokgwa wa setlogo lerumo le molamo.
Mmogo, go kgokano go bea kgatelelo go tšhireletšo ya khutšo e sego ntwa. Seširo sa tšhireletšo ya khutšo, seo gape se šišinya toromo ya Afrika, ka fao, ka nako e tee, e fa molaetša go batho ba go rata setšo, karolo ya godimo bjalo ka seširo e emelwa ke protea. Tše di lego ka gare ga seširo ke boemedi bja pele bja motho wa batho lefaseng.
Bao ba laeditšwe, bao ba bego ba le badudi ba pele ba naga ya rena, batho ba Khoisan, ba bolela ka boikgafo bja rena go keteka botho le go tšwetša pele phihlelelo ya batho ka moka mo nageng ya rena, lefaseng ka bophara. Dibopego tše di tšwa go diswantšho tša leswika la Linton, mohlala wa bokgabo bja leswika le le tumilego kudu lefaseng la Afrika Borwa.
Di laeditšwe ka moya wa go dumediša, go šupa kaonafatšo ya motho go motho wa kgwerano le botho bja go ikemela. Motto wa leswao la naga le lefsa, le ngwadilwego ka leleme la Makhoisane la /Xam, o ra gore: Batho ba go fapafapana ba a kopana le batho bao ba fapafapanego ba kopana mmogo. Re kgethile polelo ya kgale ya batho ba rena.
Polelo ye e lehlagelie bjale ka ge go se na motho yo a bolelago polelo ye bjalo ka leleme la gae. Se se gatelela masetlapelo a dimilione tša batho bao, ba hlokofetšego mengwagangwaga ebile ba be ba sa phele bjalo ka batho, ka lebaka la go se be le botho go batho ba bangwe. Go bolela gape gore re, le rena, re ka se tšwe re le batho ge batho ba ka tlošwa mo lefaseng ka lebaka la gore yo mongwe le yo mongwe wa rena ke dikarolwana tša lerathana go bopa botlalo.
Ke go hlaloša mantšu a mo Leswaong la naga la rena -! ke e: /xarra //ke - re itlama go bona mohola bja bophelo, go hlompha maleme ka moka le ditšo le go ganetšana le semorafe, kgethollo ya bong, chauvinism le polao. Ka fao re thuša go hlompha ditlamego tšeo di tšweletšang ke batho - go hlompha ntlha ya gore ka mo nageng ye, ye re hweditše mmogo e tla hwetšwa ye nngwe ya mafelo a tšwalo a botho.
Ye ke polelo ya rena ya kgale ye e fetilego, re bolela ka ga lešika la lehono le bao ba sa tlago ka ga bohlokwa bja setee le kopano. Re bolela gore ka gare ga pelo ya motho yo mongwe le yo mongwe go dulago tshwanelo, bohlokwa bja batho, motho yo mongwe le yo mongwe, go kopana mmogo. Kganyogo ye le tiro ya tlhabologo e re dira bao re lego bona gomme e re botša ks fao rena batho ba Afrika Borwa re nyakago go ya gona.
Tlhamo ka gare ga na le diswantšho tša mae tšeo di emelago tswalo. Ke wona mosepedišo wo o swanetšego go re iša go ngwagakgolo wa Afrika le katlego ya tsošološo ya Afrika. Ke kgopela gore ka moka bao le kgobokane mo lehono gore le gokarele leswao la naga bjalo a o kare ke la gago, go le swara bjalo ka thoto ya go tlwaelega, ye emela ditlhologelo tša setšhaba sa go thopago yeo e lebelelago mathata a ka pele le bokgoni bja yona go fenya mathata.
Folaga ya rena e fofa ka boikgantšho bja yona, e laetša moya wa, wa boitšhupo bja setšhaba, ka fao le leswao la naga, yeo e šupago bokgoni bja batho ba rena bja mengwagangwaga, go hlohleletša setšhaba, go phadima le kganya bjalo ka letšatši. ~ Thabo MbekiTranslated by Lebogang Sewela


text:
Kgalekgale kua Limpopo, go ile gwa dula rapolasa o mongwe le lapa la gagwe – tonki ya gagwe, kolobe ya gagwe, mpša ya gagwe, katse ya gagwe le mokoko wa gagwe. Ka moka go be go phelwa botse polaseng. Pula e ile ya emiša go na ka letšatši le lengwe gomme gwa hlokega meetse. Merogo e ka se sa nošetšwa gomme ga go sa na meetse a go nwa.
Rapolasa o ile a bitša tonki ya gagwe, kolobe, mpša, katse le mokoko. “Re swanetše go hudugela lefelong la go ba le meetse,” a realo. Ka moka ba ile ba sepela. Rapolasa o ile a tloga le dilwana tša gagwe tše mmalwa ka mokotleng. Ba sepetše mmogo tseleng ya lerole ba šalane morago. Kgotšho-kgotšho! Kgatha-kgatha! Šuu-šuu! Hauu-hauu! Ngauu-ngauu! Le Konkokoro-nkoo!
Tseleng ya go ya lefelong la go ba le meetse, rapolasa le diphoofolo tša gagwe ba kopane le legokobu. Legokobu le ba lebeletše ge ba sepela gomme la sega.
“Kwaaa! kwaaa! Nkane le sepela ka maoto le na le tonki? Ge nkabe ke le lena, ke be ke tla namela tonki,” a realo legokobu a sega a fofa. “Kwaaaa! Kwaaaa!”
Rapolasa o ile a nagana ka se sebakanyana. Ka morago o ile a nagana go namela tonki. O ile a namela tonki gomme diphoofolo tše dingwe tša sepela ka morago ga gagwe. Kgatha-kgatha! Šuu-šuu! Hauu-hauu! Ngauu-ngauu! Le Konkokoro-nkoo!
Gateetee ba ile ba kopana le moswe.
“Howaa! Howaa! Ga o swabe,” moswe a botša rapolasa a le gare a dula gabotse gore a ba lebelele.“O ka namela tonki o le tee? Lebelela gore kolobe ya gago e lapile bjang? Nko ya yona e rotha sethitho.” Moswe o ile a sega pele a nyamelela ka legaeng la gagwe, “Howaa! Howaa!”
Rapolasa o ile a ema a nagana ka seo se boletšwego ke moswe. O ile a lebelela kolobe gomme a re e namele tonki le yena.
“Fofa, Kolobe! Fofela mokokotlong wa tonki,” a realo rapolasa. Gomme kolobe ya fofa gomme ya dula ka morago ga rapolasa mokokotlong wa tonki. Ba ile ba tšwela pele go sepela. Kgatha-kgatha! Hauu-hauu! Ngauu-ngauu! Le Konkokoro-nkoo!
Mafelelong rapolasa o ile a bona noka, efela e be e sa le kgole kudu.
“Re tla ya kua,” a realo a šupa. Diphoofolo ka moka di dumetše gomme tša tšwela pele go sepela go fihlela di hlakana le phukubje.
“Haauauaua! Haauauaua!” gwa lla phukubje. “O rapolasa yo mobe. Nkane wena le kolobe ya gago le nametše tonki le le tee? Lebelela gore mpša ya gago e lapile bjang. E a hemelana. Katse ya gago le yona e goga maoto. Gomme lebelela mafofa a mokoko wa gago, ka moka a lepeletše,” phukubje ya realo e nyamelela ka sethokgweng, e sasega, “Haauauaua! Haauauaua!”
Rapolasa o ile a swaba gomme a tlelwa ke monagano wa gore ka moka ba namele mokokotlong wa tonki. O ile a hutela molaleng wa tonki.
“Fofa, Mpša! Fofela godimo ga kolobe,” a realo rapolasa. Gomme mpša ya fofela kolobe ye e dutšego mokokotlong wa tonki, ka morago ga rapolasa.
“Fofa, Katse! Fofela godimo ga mpša,” a realo rapolasa. Gomme katse ya fofela mpša ye e dutšego godimo ga kolobe ye e dutšego mokokotlong wa tonki, ka morago ga rapolasa.
“Fofa, Mokoko! Fofela godimo ga katse,” a realo rapolasa. Gomme mokoko wa fofela godimo ga katse, ye e dutšego godimo ga mpša ye e dutšego godimo ga kolobe ye e dutšego mokokotlong wa tonki, ka morago ga rapolasa.
Ba sepetše mo tseleng. Kgatha-kgatha, kgatha … kgatha, kgatha … kgatha! Ba be ba batametše noka, efela gabjale tonki e be e lapile kudu.
Gateetee, mmutla o ile a ema pele ga bona.
Mmutla o ile a ba lebelela a re, “Kriiiiii! Kriiiiii! O rapolasa yo šoro. Tonki ye e dirile eng gore e kwešwe bohloko ka tsela ye? Kua ke tšwago gona, bohle ba swarwa ka botho.” Ka morago, “Kriiiiii! Kriiiiii!” a realo mmutla pele a nyamelela ka sethokgweng.
Rapolasa o ile a nagana ka ga seo se boletšwego ke mmutla. O ile a ikwa gampe. Rapolasa o be a nyaka go bolela se sengwe ka ga dilo tšohle tše a di boditšwego mo tseleng, efela mmutla o be o šetše o nyameletše.
Ka morago ga dikgato tše dingwe tše mmalwa, tonki e ile ya ema ka bjako, ya kwatama ka dikhuru. Mokoko o ile wa konkoretša wa fofa. Katse e ile ya ngautša ya fofela tlase. Mpša e ile ya goba ya kitima. Kolobe e ile ya šutša ya pshikologela mmung.
Rapolasa o ile a fologa tonki gomme a ema a ingwaya hlogo. O ile a lebelela tonki ya gagwe ya go swarwa ke lenyora gomme a ya go e nyakela meetse. Rapolasa o be a nagana ka dilo tšohle tše a di boditšwego ge yena le diphoofolo tša gagwe ba dutše ba sepela. O naganne a ba a nagana a ipotša gore a ka se sa tsoga a dirile seo a se botšwago. O tla naganiša ka seo pele gomme a bone ge eba go maleba go dira seo. O tla botša le diphoofolo tša gagwe ka seo se boletšwego gomme mmogo ba tla akanya gore ba dire eng.
Rapolasa o ile a bitša tonki ya gagwe, mpša, katse le mokoko gomme bohle ba dula moriting wa mohlare o mogolo wa morula. Ba rile ge ba dutše fao, rapolasa a kgopela tshwarelo go tonki.
Go tloga letšatši leo e bile bagwera ba bagolo. Gape go tloga letšatši leo, rapolasa o swere diphoofolo tša gagwe ka moka ka botho.
E ba le boitlhamelo!
Hlohleletša bana ba gago go bopa rapolasa wa ka kanegelong le diphoofolo tša gagwe ba diriša Plastisine goba tege ya go bapala. Ka morago o bale kanegelo gape ge bana ba le gare ba diriša baanegwa ba Plastisine/tege ya go bapala go diragatša kanegelo.